Summary: Ensi viikolla alkavissa TV-tenteissä kukaan ei halua kantaa hallitusvastuuta, kirjoittaa politiikan toimittaja Robert Sundman.

Pääministeri   Juha Sipilä  (kesk.) ei kysellyt kollegoidensa mielipiteitä, kun hän päätti jättää hallituksensa eronpyynnön eilen perjantaina.
 Valtiovarainministeri, kokoomuksen puheenjohtaja  Petteri Orpo  (kok.) sai kuulla asiasta vastaa juuri ennen Sipilän tiedotetta.
 – Tämä oli hänen ratkaisunsa. Itse en olisi toiminut samalla tavalla, hän sanoi tiedotusvälineille.
 Samalla tiedon sai sinisten puheenjohtaja, eurooppa-, kulttuuri- ja urheiluministeri  Sampo Terho .
 – Pääministeri teki oman ratkaisunsa, ja me kunnioitamme sitä.
 Ylen tietojen mukaan eduskuntaryhmien kokouksissa on kuultu kitkeriä kommentteja.
 Keskustan kumppanit ovat olleet happamina.
 Eilen kysymys kuului , kumpaa Sipilä on:
 Onko pääministeri vastuunkantaja: poliittinen johtaja, joka tekee mitä lupaa? Toteuttiko hän ainoastaan tunnetun "tulos tai ulos" -lupauksensa juuri niin kuin olettaa saattaa?
 Vai onko hän taktikoiva, kannatusmittauksista säikähtänyt puoluejohtaja, joka ei edes kanna vastuuta loppuun saakka? Johtaja, joka mieli nopeasti vaalikentille? Johtaja, joka näki puolueensa suosion vajoavan ennätyksellisen huonoihin lukemiin ja kansan antavan  kovaa runtua imagotutkimuksissa ?
 Sipilä ei ainakaan jäänyt Helsinkiin lepyyttelemään muita puoluejohtajia. Hän suuntasi suoraan Riihimäen Prismaan tapaamaan kansaa.
 Keskustan pää-äännekannattaja Suomenmaa summasi Sipilän ja hänen johtamansa puolueen kaksijakoista päätöstä eilisillä kirjoituksillaan. Toisaalta Sipilä " toteuttaa lupauksensa" ja "kantaa vastuuta " – mutta myös " virittäytyy jo vaalitaistoon ".
 Ja: " keskusta pääsee nyt repimään hajurakoa kokoomukseen ". Kakkossijastakin käydään nyt lehden mukaan aivan uudenlaista kamppailua.
 Hajuraon repiminen onkin keskustalle tärkeää.  Keskustajohtoinen porvaripolitiikka on tuntunut monelle keskustaa äänestäneelle vaikealta .
 Kenenkään ei tarvitse enää kantaa hallitusvastuuta. Äänestäjän näkökulmasta vaaliasetelma hämärtyy.
 Viikonloppuna vaalikentillä hallituspuolueet  kohtaavat hämmentyneitä kansalaisia. Heille on nyt selitettävää.
 Keskusta voi sanoa, että kaikki kaatui kokoomuksen haluamaan valinnanvapauteen. Niin viesti kuului jo eilen perjantaina. Vastuuta on kannettu. Ensi vaalikaudella laitetaan peruspalveluita kuntoon. Maakuntavalmisteluahan voisi itseasiassa jopa jatkaa, koska  kaikki puolueet olivat tälle melko suopeita Ylen erikoislähetyksessä .
 Paitsi kokoomus. Sen teltalla vakuutellaakin, että kyllä tämä homma kaatui perustuslakivaliokunnassa maakuntauudistukseen ja "makukakkoseen". Valinnanvapaudessa ei ollut mitään vikaa.
 Kun hallitus on koossa enää löyhänä toimitusministeristönä, näistä voidaan tapella myös ensi viikolla alkavissa Ylen puheenjohtajakeskusteluissa.
 Kenenkään ei tarvitse enää varsinaisesti kantaa hallitusvastuuta. Äänestäjän näkökulmasta vaaliasetelma hämärtyy.
 Sipilä ehti perätä  vastuunkantoa muilta puolueilta ja vilautti jopa "pyöreää pöytää" sotesta. Mutta se on vain käsienpesuvettä.
 Hallituksen erolla Sipilä saa todellisuudessa juuri käännettyä huomiota pois sotesta. Samalla hän yrittänee katkaista siteensä riippana roikkuvaan, huonomaineiseen uudistukseen.  Keskusta esittelee jo uutta sote-malliaan kansalaisille .
 Ei kukaan tätä sotea lähde pelastamaan. Miksi siis kukaan lähtisi pyöreään pöytään, josta ei löydy vetovastuuta haluavia?
 Hallituksen erolla Sipilä saa todellisuudessa juuri käännettyä huomiota pois sotesta. Samalla hän yrittänee katkaista siteensä riippana roikkuvaan, huonomaineiseen uudistukseen.
 Viime eduskuntavaalien alla  hallituspuolueet ryhtyivät kaatamaan omia esityksiään eduskunnan suuressa salissa. Parlamentaarinen sotekin kaatui, ja oppositiossa istuvan keskustan kannatus nousi. Juha Sipilän taktiikkana oli tuolloin pysytellä sopivan etäällä. Nyt sama taktiikka olisi tarjolla  Antti Rinteelle  (sd.)
 Pääministerin pestiä havitteleva Rinne pohtii varmasti, mistä SDP saisi sopivan hallituskumppanin. Sote on jälleen seuraavan hallituksen pöydällä.
 Keskusta haluaa maakunnat, mutta haluaako kärsinyt puolue hallitukseen?
 Kokoomus haluaa valinnanvapauden, mutta suostuisiko SDP siihen millään?
 Lue lisää:
 Juha Sipilä: "Kyllä tämä sote oli tässä – nyt lähtee parta"
 Hallitus kaatui – katso päivän tapahtumat kahdessa minuutissa
 Sote-uudistuksen pitkä kuolinkamppailu – näin viimeiset päivät etenivät
 Analyysi: Tulos tai ulos – Sipilällä ei ollut enää mitään menetettävää
 Voit keskustella aiheesta klo 22:een saakka.

Analyysi: Tervetuloa tänään vaaliteltoille, joilla pestään pikavauhtia kädet sotesta


Summary: Avoimesti Trumpia ihaileva Bolsonaro aloitti presidenttinä vuoden alusta.

Brasilian presidentti  Jair Bolsonaro  vierailee Yhdysvaltain presidentin  Donald Trumpin  luona 19. maaliskuuta, kertoo Valkoinen talo. Kyseessä on Trumpin ja Bolsonaron ensimmäinen tapaaminen.
 "Tropiikin Trumpiksikin" kutsuttu laitaoikeistolainen populistipoliitikko Bolsonaro on kertonut ihailevansa Trumpia.
 Valkoisen talon mukaan Trump ja Bolsonaro keskustelevat siitä, miten rakennetaan menestyvämpi, turvallisempi ja demokraattisempi läntinen pallonpuolisko.
 Lisäksi he keskustelevat puolustusyhteistyön mahdollisuuksista, kasvua edistävästä kauppapolitiikasta, ylikansallista rikollisuutta vastaan taistelemisesta ja demokratian palauttamisesta Venezuelaan.

Brasilian presidentin Jair Bolsonaron vierailupäivä Trumpin luona varmistui


Summary: Abortin puolustajat pelkäävät, että korkein oikeus kumoaa yli 40 vuoden takaisen aborttioikeuden

Yhdysvalloissa abortin vastustajat valmistautuvat kiivaasti siihen, että korkein oikeus kumoaisi naisten perustuslaillisen aborttioikeuden. Konservatiivivetoisissa osavaltioissa viedään kiihtyvää tahtia läpi lakeja, joilla aborttiin pääsyä rajoitetaan tai oikeus aborttiin yritetään kieltää kokonaan.
 Muun muassa Länsi-Virginiassa ja Alabamassa meni viime syksyn välivaaleissa läpi lakiesitykset, joilla kiellettiin naisten aborttioikeus. Esityksillä ei tällä hetkellä ole suoraa vaikutusta, mutta jos korkeimman oikeuden kanta aborttiin muuttuu, osavaltioiden lait sanelevat niiden suhtautumisen aborttiin.
 Jos korkein oikeus pyörtää aborttikantansa, abortti kiellettäisiin todennäköisesti useassa uskonnollisessa keskilännen ja etelän osavaltiossa.
 Samaan aikaan liberaalit osavaltiot ajavat lakeja, joilla aborttioikeutta laajennetaan ja turvataan. Muun muassa New Yorkissa meni tammikuussa läpi laki, joka sallii abortit 24. raskausviikon jälkeen, jos sikiö ei ole elinkykyinen tai jos raskaus uhkaa naisen henkeä.
 Roe vs. Wade suurennuslasin alla
 Yhdysvalloissa naisten oikeus aborttiin nojaa yli 40 vuotta sitten tehtyyn korkeimman oikeuden ratkaisuun. Kuuluisa oikeusjuttu tunnetaan maassa nimeltä Roe vs. Wade. Vuonna 1973 syntynyt päätös takasi naisille perustuslaillisen oikeuden aborttiin.
 Aborttioikeutta on sittemmin haastettu useita kertoja aina korkeinta oikeutta myöten, mutta toistaiseksi se on pysynyt voimassa. Nyt moni toivoo tai pelkää, että korkein oikeus voisi kumota Roe vs. Wade -ennakkotapauksen.
 Yksi syy pelkoihin ja toiveisiin istuu Valkoisessa talossa. Presidentti  Donald Trump  on ajanut aborttivastaista politiikkaa ja on virkakautensa aikana nimittänyt jo kaksi korkeimman oikeuden kaikkiaan yhdeksästä tuomarista. Liberaali–konservatiivi -akselilla tarkasteltuna korkeimman oikeuden tuomarikunta on nyt konservatiivivoittoinen.
 – Olisi vaikea liioitella sitä, kuinka vakavasti uhattuna Roe vs. Wade tällä hetkellä on, aborttioikeutta puolustavan National Institute for Reproductive Health -järjestön johtaja  Andrea Miller  totesi  CBS Newsille .
 Viimeaikaiset korkeimman oikeuden päätökset ovatkin syntyneet tiukan äänestyksen tuloksena. Hyvän esimerkin antaa Louisiana.
 Vuonna 2014 Louisianan osavaltiossa meni läpi laki, joka olisi jättänyt osavaltioon vain yhden abortteja tarjoavan klinikan. Lakia on pyöritelty oikeusasteissa vuosia. Viimein helmikuussa korkein oikeus esti niukalla enemmistöllä 5–4 lain voimaantulon, kun sen konservatiiviseksi luonnehdittu puheenjohtaja  John Roberts  asettui liberaalien tuomareiden linjalle. Asiasta uutisoi muun muassa T he New York Times .
 Erityisen herkällä silmällä yritetään tulkita Trumpin nimittämän, tuoreimman korkeimman oikeuden tuomarin Brett Kavanaugh'n aborttikantaa. Ennen tuomariksi nimittämistään Kavanaugh kutsui Roe vs. Wade -tapausta "tärkeäksi ennakkotapaukseksi, joka on vahvistettu moneen kertaan". Silti  CNN:n  mukaan Kavanaugh'n aiemmat näkemykset antavat olettaa, että hän sallisi vähintään rajoituksia aborttioikeuteen.
 Sitkeä väsytystaistelu meneillään
 Täysi aborttioikeuden kumoaminen ei olekaan vastustajien ainut keino. Aborttioikeutta on rajoitettu eri osavaltioissa monin tavoin muun muassa sen mukaan, milloin ja missä abortteja voi tehdä. Lisäksi on eroja siinä, kattaako osavaltion terveysvakuutus abortin kustannuksia.
 Aborttioikeutta puolustavan  Guttmacher-tutkimuslaitoksen  tilastoista selviää, että osavaltiot rajoittavat aborttiin pääsyä sadoilla säädöksillä. Esimerkiksi koko Mississipin osavaltiossa toimii enää yksi aborttiklinikka.
 Uusia rajoituksia ajetaan läpi edelleen. Missourin osavaltiossa viedään eteenpäin lakia, joka kieltäisi abortit noin kuudennesta raskausviikosta alkaen.
 Käynnissä on sitkeä väsytystaistelu. Osavaltioiden säätämät aborttioikeutta rajoittavat lait päätyvät usein oikeuteen, ja juuri sitä abortin vastustajat toivovat. Tällöin korkein oikeus voi ottaa tapauksia käsittelyyn ja mahdollisesti tulkita uudelleen koko perustuslaillista aborttioikeutta.  The Washington Postin  mukaan eri oikeusasteissa on tällä hetkellä käsittelyssä parikymmentä aborttioikeutta rajoittavaa lakiesitystä eri osavaltioista. Mikä tahansa niistä voi päätyä korkeimpaan oikeuteen.
 Toistaiseksi korkein oikeus on vältellyt tulenarkojen aborttitapausten käsittelyä. Yksi syy siihen voi olla viime syksyn kohua herättänyt Kavanaugh'n nimitys.
 Asiantuntijat ovat myös todenneet, että korkeimmalla oikeudella on korkea kynnys ryhtyä kumoamaan aiempia päätöksiään. Korkeimman oikeuden arvovaltaa söisi, jos sen kanta muuttuisi aina, kun maan presidentti vaihtuu.

USA:n konservatiivit nakertavat aborttioikeutta pala kerrallaan


Summary: Tapaamispaikoissa solmittiin suhteita ja saatiin kulttuurivaikutteita.

Kivikauden ihmiset harrastivat ahkerammin kalliotaidetta Fennoskandiassa ja myös Suomessa kuin mitä on aikaisemmin luultu. Tutkijoiden mukaan osa kalliotaidekohteista on ollut tapaamispaikkoja, joissa käytiin yhä uudestaan.
 Suomesta tunnettiin puoli vuosisataa sitten vain viitisen kalliomaalauskohdetta, mutta nyt niitä tiedetään yli 150. Luku on korkein Pohjois-Euroopassa. Sen sijaan kallioon kaiverrettuja kalliopiirroksia ei Suomesta ole löydetty lainkaan.
 Vielä 1900-luvun alkupuolella koko Fennoskandiasta oli löydetty vain parikymmentä kivikauden kalliokuvakohdetta, mutta nyt niitä tunnetaan yli 300.
 Norjalainen tutkija  Jan Magne Gjerde  on analysoinut kalliokuvia Fennoskandiassa. Hänen arvionsa mukaan osa kalliotaidekohteista keskittyy alueille, jotka ovat läpimitaltaan parisataa kilometriä. Suomessa tällainen keskittymä sijaitsee maan kaakkoisosassa.
 Muita keskuksia ovat esimerkiksi Pohjois-Norjan Alta, Nämforsen Keski-Ruotsissa, Ääninen Itä-Karjalassa ja Kanozero Kuolassa. Kohteet sijaitsivat usein kulkureittien varrella ja olivat maantieteellisesti luontevia pysähdyspaikkoja.
 Useissa kohteissa alettiin tehdä kalliokuvia 5500–5000 eaa. Gjerden arvion mukaan kalliotaide lisääntyi tuolloin jopa räjähdysmäisesti.
 – Keskuspaikoilla käytiin yhä uudestaan. Käsitykseni on, että ihmiset olivat yhteydessä toisiinsa pitkienkin matkojen päästä. Matkustamalla ihmiset keräsivät tietoa ja solmivat sosiaalisia suhteita, kertoo Gjerde, jonka työskentelee Norjan kulttuuriperinnön tutkimuslaitoksessa.
 Hirvenpää suosittu keulakoriste
 Fennoskandian kalliomaalauksissa ja -piirroksissa on sekä eroja että yhtäläisyyksiä. Yhteisiin kuva-aiheisiin kuuluu hirvenpääkokkainen vene. Hyvin samantyyppisiä venekuvia on löydetty esimerkiksi Suomen tärkeiltä kalliomaalausten löytöpaikoilta Ristiinan Astuvansalmelta ja Laukaan Saraakalliolta sekä Nämforsenilta.
 – Samanlainen aihe ja sen tyylipiirteet voivat olla merkki kontakteista kalliotaiteen keskusten välillä, Gjerde mainitsee.
 Siitä hän on vakuuttunut, että veneet olivat laajalti käytössä Pohjolan alueella kivikaudella. Kalliokuvissa näkyy myös yllättävän isoja veneitä, joissa on jopa yli 10 soutajaa.
 Myös eläinaiheissa on sekä yhteisiä piirteitä että eroja. Hirvieläimiä löytyy melkein kaikkialta. Porot ovat olleet suosittuja aiheita Altassa, saksanhirvet Vingenissä Länsi-Norjassa ja joutsenet Venäjän Onega-järvellä. Maitovalastakin näkyy kalliopiirroksissa Venäjän puolella.

Kalliotaide antaa vihiä kivikauden ihmisen liikkeistä


Summary: Shine ehti olla viestintäjohtajana kesästä 2018 saakka.

Valkoisen talon viestintäjohtajana toiminut  Bill Shine  on eronnut tehtävästään liittyäkseen presidentti  Donald Trumpin  toisen kauden presidentinvaalikampanjaan. Asiasta kertoi Valkoisen talon tiedottaja  Sarah Sanders  perjantaina.
 Shine on toiminut aiemmin Fox Newsin johtotehtävissä. Hän aloitti Valkoisessa talossa viime kesänä. Trumpin viestintätiimissä ovi on käynyt tiuhaan tahtiin.
 CNN:n  lähteiden mukaan Trump on ollut jo useamman kuukauden ajan tyytymätön Shineen ja siihen, ettei tämä ole auttanut häntä saamaan parempaa kohtelua mediassa.
 Tiedotteessa Trump kehui Shinea "erinomaisesta työstä" ja sanoi odottavansa yhteistyön jatkumista kampanjassa.

Valkoisen talon viestintäjohtaja Bill Shine erosi tehtävästään


Summary: Paul Manafort sai lähes neljä vuotta vankeutta, mutta hänen odotettiin saavan huomattavasti pidempi tuomio.

Yhdysvalloissa useat poliitikot ja asianajajat sanovat, että presidentti  Donald Trumpin  ex-kampanjapäällikkö  Paul Manafort  sai lyhyen tuomion, sillä hän on etuoikeutettu rikas, valkoinen mies.
 Manafort sai vajaan neljän vuoden vankeusrangaistuksen talousrikoksista. Hänet todettiin viime vuonna syylliseksi vero- ja pankkirikoksiin.
 Guardian  kirjoittaa, että liittovaltion rangaistusohjeiden mukaan tämänkaltaisissa vakavissa petoksissa rangaistukset ovat 19–24 vuotta vankeutta.
 Muun muassa demokraattien kongressiedustaja  Alexandria Ocasio-Cortez  tviittaa, että Manafortin tuomio näyttää, kuinka nykyinen järjestelmä on rikki. Hänen mukaansa oikeus ei ole sokea, vaan se on ostettu.

Trumpin ex-kampanjapäällikön lyhyt tuomio herättää kritiikkiä: "Oikeus ei ole sokea, se on ostettu"


Summary: Opiskelijat ja EU-maista tulevat työntekijät toivotetaan tervetulleiksi, pakolaisia ja turvapaikanhakijoita karsastetaan

Suhtautuminen maahanmuuttoon jakaa suomalaiset kahtia, kertoo tuore kysely.
 Kunnallisalan kehittämissäätiön kyselyyn vastanneista vajaa puolet, 47 prosenttia, pitää itseään maahanmuuttomyönteisenä. Kielteisesti maahanmuuttoon suhtautuu 41 prosenttia. Reilu kymmenesosa vastaajista ei luokitellut itseään kumpaankaan ryhmään.
 Kyselyn perusteella maahanmuuttoon suhtaudutaan myönteisimmin pääkaupunkiseudulla sekä vihreiden, vasemmistoliiton ja keskustan kannattajien keskuudessa. Eniten maahanmuuttomyönteisiä vastaajia oli vihreiden kannattajissa, 79 prosenttia.
 Toisessa päässä ovat maaseutumaisissa kunnissa asuvat ihmiset sekä perussuomalaiset, joiden kannattajista liki kaikki – 96 prosenttia – ilmoittivat olevansa maahanmuuttokielteisiä.
 Muuta väestöä suopeammin maahanmuuttoon suhtautuvat korkeasti koulutetut ja ylemmät toimihenkilöt. Sen sijaan asenteet ovat keskimääräistä nuivempia vähiten koulutettujen, työntekijöiden ja työttömien keskuudessa.
 Enemmistö vähentäisi maahanmuuttoa Lähi-idästä ja Afrikasta
 Vastaajien asenne maahanmuuttajiin oli erilainen riippuen siitä, mistä ja millä perusteilla maahanmuuttajat saapuvat Suomeen. Yleisesti ottaen opiskelijat ja EU-maista tulevat työntekijät toivotetaan tervetulleiksi, kun taas pakolaisia ja turvapaikanhakijoita karsastetaan.
 Vastaajista yli 80 prosenttia hyväksyisi lähialueelleen nykymäärän tai entistä enemmän ulkomaalaisia opiskelijoita, ja 75 prosenttia muista EU-maista tulevia työntekijöitä. Sen sijaan puolet vastaajista olisi valmis vähentämään pakolaisten ja turvapaikanhakijoiden sijoittumista kotiseuduilleen. Vain vajaa viidennes ottaisi heitä lisää.
 Kyselyn perusteella suomalaiset vastaanottavat maahanmuuttajia mieluiten muista EU-maista, Pohjois-Amerikasta tai Aasiasta. Vähiten kannatusta saa maahanmuutto Lähi-idästä tai Afrikasta. Päinvastoin enemmistön mielestä Suomen tulisi vähentää maahanmuuttoa näiltä alueilta.
 Kyselyyn vastasi helmikuun alussa yli 1 100 Manner-Suomessa asuvaa 18–79-vuotiasta ihmistä.

Kysely: Maahanmuuttoa kannattaa useampi kuin vastustaa – tulijoiden alkuperällä ja perusteilla on väliä


Summary: Timo Soini antaa runtua useaan suuntaan.

Ulkoministeri Timo Soini (sin.) kritisoi sekä mediaa että poliitikkoja tuoreessa blogikirjoituksessaan. Soini sanoo lausuvansa soten kaaduttua muutaman "ammattipopulistin" ajatuksen mediasta ja poliitikoista välilaskulla Afrikkaan. Itse pääministeri Juha Sipilän (kesk.) päätökseen hallituksen erosta Soini ei sanojensa mukaan ota kantaa.
 – Media oli tapansa mukaan pihalla kuin lintulauta. Eikö yksikään pässinpää ottanut ennakkoon huomioon tätä mahdollisuutta, vaikka tulos ja ulos- levyä on soitettu taajaan kuin Nuoruustangoa Nuorten sävellahjassa? Ei yksikään! Soini kirjoittaa.
 – Politiikan toimittaminen on aivan eri asia kuin poliittinen toimittaja, joita meillä kyllä riittää, hän jatkaa.
 "Petteri Orpo oli yllättynyt kuin tarhapöllö"
 Soini kuvailee valtiovarainministeri Petteri Orpoa yllättyneeksi kuin tarhapöllö.
 – Antti Rinne oli aivan kuin täh ja häh. Pekka Haavisto haukotteli. Jussi Halla- aho ei saanut edes luovuuspuuskassaan liitettyä sotea maahanmuuttoon. Jan Vapaavuoren soperruksista ei saanut mitään selvää, hän kirjoittaa.
 Sipilä pyysi eilen presidentti Sauli Niinistöltä eroa soteuudistuksen kaaduttua. Hallitus jatkaa toimitusministeristönä.

Soini avautuu mediasta ja poliitikoista soten kaaduttua: "Eikö yksikään pässinpää ottanut ennakkoon huomioon tätä mahdollisuutta?"


Summary: Venezuelassa on ollut epävaakata siitä asti, kun Maduro valittiin toukokuussa uudelle kaudelle presidentiksi vaaleissa.

Venezuelassa koulut pysyvät kiinni ja työntekijät kotona jo toista vuorokautta kestäneen sähkökatkon takia, kertoo maan varapresidentti  Delcy Rodriguez . Asiasta uutisoi muun muassa  Guardian .
 Rodriguez kertoi Venezuelan valtion pyörittämän median Telesurin kautta, että maa on joutunut äärioikeistolaisen opposition sähköisen sabotaasin uhriksi. Rodriguezin mukaan tapahtuma on osa kieroutunutta suunnitelmaa, jolla halutaan syöstä presidentti  Nicolas Maduro  vallasta.
 Venezuelan oppositiojohtaja  Juan Guaido  julistautui maan virkaatekeväksi presidentiksi tammikuussa, ja monet länsimaiset hallitukset ovat tunnustaneet hänet.
 Maduro valittiin toukokuussa uudelle kaudelle presidentiksi vaaleissa, jotka muun muassa EU, Yhdysvallat ja Amerikan valtioiden liitto OAS tuomitsivat laittomiksi. Monet maat ovat vaatineet, että Venezuelassa on järjestettävä uudet presidentinvaalit.

Venezuelassa koulut ja työpaikat kiinni laajan sähkökatkon takia – varapresidentti syyttää äärioikeistoa


Summary: Ikoninen nukke esiteltiin ensimmäisen kerran Yhdysvalloissa 9. maaliskuuta 1959.

Barbie-nuken ensiesiintymisestä tulee tänään kuluneeksi 60 vuotta. Nukke esiteltiin ensimmäisen kerran New Yorkin Toy Fair-messuilla 9.3.1959.
 Nuken kuusikymppisten kunniaksi valmistaja on tehnyt erikoiskokoelman kunnioittaakseen tosielämän roolimalleja.
 Barbie-nuken keksijä oli  Ruth Handler , joka huomasi tyttärensä Barbaran leikkivän mieluiten nukeilla, jotka muistuttivat aikuisia. Tuohon aikaan useimmat nuket olivat vauvanukkeja.
 Ruth Handler ja hänen miehensä ostivat oikeudet saksalaiseen Bild Lilli-nukkeen, jonka pohjalta alettiin valmistaa uutta aikuisvartaloista muotinukkea. Nukke sai nimensä "Barbie" Handlereiden tyttären Barbaran mukaan.
 Barbaran isä oli yksi Mattel-yhtiön perustajista. Mattel valmistaa edellee barbie-nukkeja.
 Barbiesta on tullut vuosien saatossa tyyli-ikoni. Tästä  linkistä  voit katsoa useita faktoja liittyen barbie-nukkeen.

Onnea Barbie 60 vuotta


Summary: Tapaus sattui myöhään perjantai-iltana.

Kaksi ihmistä on loukkaantunut vakavasti henkilöauton ulosajossa Satakunnassa Nakkilassa, kertoo pelastuslaitos. Palomestarin mukaan henkilöautossa oli kolme ihmistä, joista yksi ei saanut vammoja.
 Palomestarin mukaan auto oli suistunut tieltä, törmännyt puuhun ja sen jälkeen seinään. Autolla oli onnettomuustilanteessa kova vauhti, palomestari kertoo. Poliisi tutkii tarkemmin onnettomuuden syitä.
 Autossa olleista kaksi oli noin 30-vuotiaita miehiä.
 Pelastuslaitos sai ilmoituksen onnettomuudesta Harjavallantiellä noin kello yhdeltätoista perjantaina illalla.

Kaksi ihmistä loukkaantui vakavasti Nakkilassa henkilöauton suistuttua tieltä


Summary: Huonokuntoinen presidentti hamuaa viidettä kautta huhtikuisissa presidentinvaaleissa.

Kymmeniä tuhansia algerialaisia on lähtenyt kaduille osoittamaan mieltään presidentti  Abdelaziz Bouteflikania  vastaan.
 Protestit ovat peruja helmikuulta , jolloin istuva Bouteflika ilmoitti halukkuudestaan hakea viidettä kautta huhtikuussa käytävissä presidentinvaaleissa. Bouteflika on esiintynyt harvakseltaan julkisuudessa sen jälkeen kun sai sairauskohtauksen vuonna 2013.
 Mielenosoitukset ovat olleet aiemmin rauhallisia, mutta tänään poliisi on käyttänyt kyynelkaasua protestoijia vastaan niin presidentinlinnan edustalla kuin muissakin paikoissa, joitta mielenosoituksia on ollut kertoo uutistoimisto  Reuters .
 Presidentin vastaisissa mielenosoituksissa olleissa plagaateissa on ollut hyvin selkeä sanoma.
 – Tämä on tasavalta, ei kuningaskunta!
 Lisäksi turvallisuus joukot ovat pidättäneet 195 henkilöä, valtion televisio sanoi,viittaavat rikoksiin, kuten ryöstämiseen. Se lisäsi 112 poliisejaloukkaantunut. Tunnistamattomat ihmiset murtautuivat peruskouluun jalähellä kansallinen museo, varastaa joitakin antiikin kohteita ja polttaminenosia rakennuksesta, valtion televisiota ja Ennahar TV: tä.
 Nuoret nousseet barrikaadeille
 Erityisesti opiskelijat ovat lähteneet liikkeelle vastustaakseen ikääntynyttä valtaeliittiä.
 Suurta tyytymättömyyttä aiheuttavat erityisesti  nuorten korkea työttömyys , joka on peräti 30 prosenttia.
 Vaikka mielenosoituksissa on ollut kaiken ikäisiä, ovat juuri nuoret jääneet protestoimaan myös yöksi vaatimaan oikeutta kansalle.
 Mielenosoitukset ovat olleet isoimmat sitten vuoden 1991.

Algeriassa laajoja mielenosoituksia istuvaa presidenttiä vastaan – poliisi ottanut kovat otteet käyttöön


Summary: Pääministeri Juha Sipilä yllätti kaikki ja jätti hallituksensa eroilmoituksen vain  kuukausi ennen vaaleja. Miksei sote-uudistuksen keskeyttäminen riittänyt? Juha Sipilä on TV1:n Ykkösaamun vieraana lauantaina.

Vaikuttivatko keskustan kurjat kannatusluvut eropäätökseen?
 Entä miten käy sosiaali- ja terveyspalvelujen uudistamiselle nyt?
 Ja mitkä ovat Sipilän omat tulevaisuudensuunnitelmat keskustan puheenjohtajana?
 TV1:n Ykkösaamun vieraana lauantaina 9.3. klo 10.05 on pääministeri Juha Sipilä, Kesk. Pirjo Auvinen haastattelee.
 Sipilälle voi lähettää kysymyksiä osoitteeseen  tv1.ykkosaamu@yle.fi  tai alla olevalla lomakkeella.

TV1:n Ykkösaamussa Juha Sipilä: Mitä haluat kysyä?


Summary: Tammikuussa mittalaitteissa käytettävää amerikiumia oli päätynyt sulatukseen saakka.

Säteilyturvakeskus kertoo, että Torniossa sijaitsevalla Outokummun terästehtaalla on löytynyt talven aikana kierrätysmetallin joukosta kaksi säteilylähdettä.
 – Nämä kaksi säteilylähdettä ovat orpoja lähteitä eli sellaisia, jotka eivät ole selvästi kenenkään omistuksessa tai valvonnassa, kertoo STUKin toimistopäällikkö  Santtu Hellstén .
 Uusi säteilylaki edellyttää STUKin mukaan turvallisuuslupaa toistuvalle orpojen lähteiden käsittelylle.
 – Velvoite tarkoittaa käytännössä suurimpia alan toimijoita, jotka kokemuksemme mukaan säännöllisesti näitä lähteitä löytävät, Hellstén sanoo.
 Terästehdas kertoi 18. tammikuuta löytäneensä amerikium-lähteen eli radioaktiivisen isotoopin, joita käytetään esimerkiksi maaperän ja teollisuuden mittalaitteissa. Amerikiumia päätyi sulatukseen saakka.
 20. helmikuuta säteilylähde puolestaan havaittiin jo säteilyportin isoilla säteilymittareilla, jotka mittaavat tulossa olevien kuorma-autojen tuoman materiaalin säteilyä.
 – Löydökset ovat valitettavasti melko yleisiä. Tornion terästehdas on suuri kierrätysmetallin ostaja maailman mittakaavassa. Hollannin Rotterdam on yksi satamista, jonka kautta metalli päätyy Tornioon, Hellstén kertoo.
 Hänen mukaan Torniossa on erittäin tarkat mittalaitteet, ja niiden havaitsemat säteilymäärät saattaisivat jäädä jossain muualla havaitsemattakin.
 STUKin mukaan säteilyhavainnoista ei ole kuitenkaan aiheutunut vaaraa ihmisille.
 Aiheesta aiemmin:
 STUK: Kolme radioaktiivista lähdettä sulatukseen Tornion terästehtaalla lyhyen ajan sisällä – "Joko tahallisesti tai huolimattomuutta"

STUK: Tornion terästehtaalla löytynyt talven aikana kaksi säteilylähdettä


Summary: Hoivakoti Pelimannin toiminta siirtyi kuntayhtymälle helmikuussa, kun AVIn tarkastuksessa sen toiminnasta löydettiin puutteita.

Alavudella Etelä-Pohjanmaalla toimivan hoivakoti Pelimannin toiminta siirtyy Kuusiolinna Terveydelle.
 Attendo, Kuusiolinna Terveys ja Kuusiokuntien sosiaali- ja terveyskuntayhtymä ovat sopineet että Pelimannin toiminta siirtyy liikkeenluovutuksella pysyvästi Attendolta Kuusiolinna Terveydelle.
 – Henkilöstölle on tänään pidetty info asiasta, kertoo Kuusiolinna Terveyden toimitusjohtaja  Tero Järvinen .
 Länsi-Suomen Aluehallintovirasto  keskeytti  8. helmikuuta Attendo Pelimannin toiminnan väliaikaisesti toiminnassa havaittujen puutteiden vuoksi. Toiminta siirrettiin väliaikaisesti kuntayhtymälle. Attendon mukaan toiminnan epäkohdat on korjattu.
 Kuusiolinna Terveys  aloitti  pian toiminnan keskeyttämisen jälkeen Pelimannin hoivapalveluista tehdyn alihankintasopimuksen purkamiseen tähtäävät neuvottelut Attendon kanssa. Järvisen mukaan neuvottelut on käyty hyvässä hengessä.
 Pelimannin tilat ovat Järvisen mukaan modernit ja niissä on mahdollisuus tarjota laadukasta hoivapalvelua. Pelimannista tulee Kuusiolinna Terveyden kymmenes tehostetun palveluasumisen yksikkö. Muutos astuu voimaan lähiviikkojen aikana.
 Attendo tiedottaa , että sen ja Kuusiolinnan näkemyksen mukaan asukkaiden edun kannalta on parasta, että tuttu henkilökunta jatkaa yksikössä. Henkilöstö siirtyy keittiöhenkilökuntaa lukuun ottamatta liikkeenluovutuksessa Kuusiolinna Terveydelle.

Alavudella suljetun hoivakodin toiminta siirtyy pysyvästi pois Attendolta


Summary: Hevosen selässä poseerannut Putin kehui naisia kauniiksi. OECD julisti Sveitsin maailman parhaaksi maaksi naisten oikeuksille.

Suomessa naistenpäivää on vietetty hallituksen hajoamisen merkeissä. Maailmalla naistenpäivänä on marssittu, lakkoiltu ja puhuttu. Koostimme tähän poimintoja päivän tapahtumista.
 Espanjassa naisten omia lakkoja, Istanbulissa kyynelkaasua
 Espanjassa jotkut naiset jättivät työt väliin. Toiset lakkoilivat kotitöistä ja jättivät esimerkiksi lasten hoidon miesten vastuulle. Illalla Madridissa järjestettiin tuhansien mielenosoitus.
 Portugalissa maan hallitus järjesti hiljaisen hetken tänä vuonna kotiväkivallan uhreina kuolleille. Läheisen käsissä on kuollut Portugalissa tänä vuonna jo 12 naista. Luku on korkein kymmeneen vuoteen.
 Tyttöjen voimaa julistettiin myös Kosovon Pristinassa. Valdrin Xhemaj / EPA
 Ranskassa palkittiin kamerunilainen  Aissa Doumara Ngatansou , joka on tehnyt työtä pakkoavioliittojen vähentämiseksi.
 Ruotsissa nuori ilmastoaktivisti  Greta Thunberg  valittiin sekä Expressenin että Aftonbladetin Ruotsin vuoden naiseksi.
 Britanniassa edustusvaimon rooliin ryhtynyt ex-näyttelijä, herttuatar  Meghan  osallistui keskusteluun naisten kohtaamista vaikeuksista ja tasa-arvosta.
 Berliinissä naistenpäivä julistettiin kaupungissa viralliseksi lomapäiväksi ja tuhannet osoittivat mieltään.
 Pariisissa Amnesty Internationalin mielenosoittajat kerääntyivät Saudi-Arabian lähetystön edustalle. Mukana oli kylttejä "tööttää naisten oikeuksille".
 Ateenassa ja Kiovassa vaadittiin tasa-arvoa ja loppua naisiin kohdistuvalle väkivallalle.
 Istanbulissa Turkissa poliisi käytti kyynelkaasua naistenpäivän mielenosoittajia vastaan. Marssijat kokoontuivat mielenosoituskiellosta välittämättä.
 Venäjällä vapaapäivä ja kiitoksia alfaurokselta
 Venäjällä naistenpäivä on kansallinen vapaapäivä. Presidentti  Vladimir Putin  pitää joka vuosi puheen naisten kunniaksi.
 Tänä vuonna hän kiitti naisia kärsivällisyydestä, arvokkuudesta ja tuesta.
 – Onnistutte tekemään kaiken: sekä töissä että kotona, ja samaan aikaan olette kauniita, karismaattisia, hurmaavia; perheen painopiste, joka yhdistää sen rakkaudellaan, Putin sanoi.
 Putin myös vieraili Moskovassa tapaamassa naispuolisia ratsupoliiseja.
 Venäjällä naistenpäivänä korostuvat pitkälti perinteiset sukupuoliroolit.
 Venäjän presidentti Vladimir Putin kiipesi ratsaille naispuolisten ratsupoliisien kanssa Moskovassa.  Aleksei Nikolsky / EPA
 OECD listasi Sveitsin parhaaksi naisille – Suomi vasta sijalla 15
 Taloudellisen yhteistyön ja kehityksen järjestö OECD julkaisi perjantaina raportin, jonka mukaan paras maa naisten oikeuksille on Sveitsi. Suomi oli vasta listan sijalla 15.
 Kotimaata ennen listalle sijoittuivat muun muassa Ruotsi, Tanska, Viro, Norja, Saksa ja Kolumbia.
 Indeksissä tarkasteltiin 120 maata sen perusteella, miten ne kamppailevat syrjintää vastaan lakien ja uudistusten kautta. Listan viimeisiä olivat Jemen, Pakistan ja Iran.
 Naisten osuus parlamenteissa on edelleen alle neljäsosa, mutta jotain edistystäkin on tapahtunut. Vaikka kotiväkivalta on yhä yleistä, siitä on tullut sosiaalisesti aiempaa paheksuttavampaa, ainakin naisten silmissä.
 Etelä-Koreassa noitahattuja, Pohjois-Koreassa ruusuja
 Intian New Delhissä sadat naiset vaativat marssilla loppua koti- ja seksuaaliselle väkivallalle sekä työpaikkasyrjinnälle. Intiassa tuhansia naisia tapetaan vuosittain (usein polttamalla), koska sulhasen tai tämän perheen mielestä naisen tuomat myötäjäiset olivat huonot.
 Indonesian Jakartassa marssittiin työelämän tasa-arvon puolesta. Naisilla ja tytöillä on pääsy koulutukseen, mutta heidän työttömyslukunsa ovat korkeammat ja palkkansa huonommat kuin miehillä.
 Etelä-Koreassa mustiin noitahattuihin pukeutuneet naiset vastustivat feministien noitavainoja ja Etelä-Korean konservatiivista yhteiskuntaa.
 Pohjois-Koreassa äideille ja vaimoille ostettiin ruusuja, Filippiineillä vaadittiin presidentti  Rodrigo Duterten  eroa.
 Noitahatuilla käytiin noitavainoja vastaan Etelä-Korean Soulissa.  Jeon Heon-kyun / EPA
 Myös Keniassa vaadittiin loppua sukupuolittuneelle väkivallalle
 Etiopiassa pääministeri  Abiy Ahmed  sanoi naisten olevan kansakunnan tukipylväitä, mutta samaan aikaan he saavat uhrauksistaan vähiten tunnustusta. Etiopiassa muodostettiin viime vuonna hallitus, josta puolet oli naisia.
 Keniassa osoitettiin myös mieltä sukupuolittunutta väkivaltaa vastaan.
 Kenian Nairobissa naistenpäivän mielenosoitukseen osallistuneen naisen korvakorussa oli viesti: kunnioitusta. Daniel Iringu / EPA
 Donald Trump antamassa rahaa tyttären projektille
 Yhdysvalloissa uutistoimisto AP raportoi, että presidentti  Donald Trumpin  budjettiehdotuksessa olisi 100 miljoonaa dollaria hänen tyttärensä ajamalle naisten rahastolle.
 Ivanka Trumpin  johtama "naisten maailmanlaajuinen kehitys ja vauraus" -nimen saanut aloite esiteltiin viime kuussa. Sen tavoitteena on parantaa kehitysmaiden naisten taloustilannetta.
 Trumpin budjettiesitys ensi vuodelle on määrä julkaista tulevana maanantaina.

Kauneusjuoksua, kyynelkaasua ja mielenosoituksia – näin naistenpäivää vietettiin ympäri maailman


Summary: Näin puoluejohtajat kommentoivat harvinaislaatuista tilannetta.

Pääministeri jätti hallituksen eroanomuksen, jonka presidentti Niinistö hyväksyi. Sipilän hallitus jatkaa toimitusministeristönä. Video näyttää kahdessa minuutissa, mitä päivän aikana tapahtui.

Hallitus kaatui – katso päivän tapahtumat kahdessa minuutissa


Summary: Vapaavuoren mukaan on jo pitkään ollut selvää, ettei sote-uudistus toteudu esimerkiksi perustuslaillisten ongelmien vuoksi.

Helsingin pormestari  Jan Vapaavuori  (kok.) kertoo helpottuneensa saatuaan tiedon sote-uudistuksen kaatumisesta. Hänen mielestään oli jo pitkään selvää, ettei uudistus toteudu siinä muodossa, missä sitä yritettiin loppuun asti.
 – Olen johdonmukaisesti jo pitkään pitänyt selvänä, että se kaatuu. Ja että muutaman viikon verran kaikki, jotka perustuslakia ovat osanneet lukea, ovat nähneet, että se kaatuu. Mutta hyvä, että nyt vihdoin saatiin piste tälle onnettomalle harjoitukselle.
 Helpotuksen lisäksi Vapaavuori sanoo olevansa mietteliäs tulevaisuuden suhteen, sillä hänen mukaansa sosiaali- ja terveydenhuoltojärjestelmä vaatii tiettyä uudistamista ja eteenpäin on mentävä.
 Pormestarin mukaan sote-prosessi osoittaa megauudistusten ajan olevan ohi.
 – Nyt varmasti ymmärretään, että ei tarvitse kilvan lähteä paniikissa saman tien rakentamaan uusia malleja, vaan kannattaisi huolella analysoida, mitä on tapahtunut ja miksi näin kävi. Sitten maltilla, pikkuhiljaa otetaan askeleita oikeaan suuntaan.
 "Suomen kansa on voittanut"
 Sote-uudistuksen kaatumisesta huolimatta arki jatkuu joka päivä, eikä tapahtuneella ole mitään dramaattisia vaikutuksia mihinkään ihmisten palveluihin, Vapaavuori muistuttaa.
 Hänen mukaansa lopullista ratkaisua jouduttiin odottamaan näin pitkään, koska hallitus oli sitoutunut sote-uudistukseen vahvasti ja jopa jääräpäisesti loppuun asti.
 – Siitäkin huolimatta, että perustuslailliset ongelmat olivat isoja ja vastustus varsin ankaraa. Kaatui lopulta siihen, että hallituksen neljäskään esitys ei ollut lähimainkaan perustuslain mukainen.
 Vapaavuori harmittelee sitä, että koko sote-prosessiin meni paljon aikaa, henkilöresursseja sekä rahaa, ennen kuin peli vihellettiin poikki.
 Lopputulos on mieluisa käänne Helsingin lisäksi myös monelle muulle paikkakunnalle. Vapaavuoren mukaan on väärinkäsitys kuvitella, että vain Helsinki tai pääkaupunkiseutu olisi vastustanut sote-uudistusta.
 Vapaavuori sanoo närästyksen nyt kuopattua mallia kohtaan olleen erittäin vahvaa lähes kaikissa isoissa suomalaiskaupungeissa, mutta myös monissa pienissä kunnissa.
 – Minusta Suomen kansa on voittanut. Että ei mennä uudistukseen, joka olisi vienyt maata taaksepäin, enemmän menneisyyteen kuin tulevaisuuteen, vastoin kaikkia globaaleja talouden lainalaisuuksia.
 Lue myös:
 Sote kaatoi hallituksen – Pääministeri Sipilä: Edellytyksiä etenemiselle ei ole, se on minulle valtava pettymys
 Soten kaatuminen ei yllättänyt, mutta epävarmuutta se tuo: "2020-luvulla on iso joukko kuntia, jotka joutuvat mahdottomaan tilanteeseen"
 Tässä on 6 syytä, miksi sote kaatui ja hallitus erosi: "Billnäsin tuolia ei rakenneta Ikean jakkarasta"
 Petteri Orpo Ylen erikoislähetyksessä: Tämä oli Sipilän ratkaisu, itse en olisi toiminut samalla tavalla – Yle seuraa hetki hetkeltä

Helsingin pormestari Jan Vapaavuori helpottui soten kaatumisesta: "Saatiin vihdoin piste tälle onnettomalle harjoitukselle"


Summary: Valtiovarainministeriön valtiosihteeri Päivi Nerg sanoo, että sote valinnanvapauksineen ja maakuntineen paisui liian muhkeksi lakipaketiksi eduskunnalle.

Uudistusta juhdan lailla runsaan vuoden valtiovarainministeriössä vetänyt alivaltiosihteeri Päivi Nerg jatkaa sosiaali- ja terveyspalvelujen uudistamisen suunnittelua – yhdessä maakuntien valmistelujoukon kanssa.
 – Kunnissa ja maakunnissa on tehty hyvää työtä. Juuri hetki sitten eli vain muutamia tunteja soten ja hallituksen kaatumisilmoituksen jälkeen olin yhteydessä ympäri maata oleviin uudistuksen vetäjiin. Uudistajia oli skypen päässä 250.
 Soten kaatuminen on ollut alivaltiosihteerin mukaan aavistettavissa jo parisen viikkoa, joten siihen on osattu varautua.
 Nergin mukaan Suomen tarvitsemassa välttämättömässä sote-uudistuksessa on tehty hyvää valmistelua ja pohjatyötä vaikkapa ICT-palveluissa ja uusissa hallintorakenteissa.
 Mihin sitten uudistuksen köli karahti? Päivi Nerg sanoo, että maakunnissa edettiin. Syy haaksirikkoon löytyy muualta.
 – Eduskunnalle lainsäädäntöpaketti oli aivan liian iso. Ei maakunnille.
 Mörkö ei vie eikä rahaa ole hassattu
 Jossakin vaiheessa hallitus suorastaan pelotteli sillä, että jos sote- ja maakuntauudistusta ei saada aikaiseksi, menevät sadat miljoonat eurot ja työ suoraan kankkulan kaivoon.
 Päivä Nerg rauhoittelee. Loputkin rahat uudistukseen tässä vaiheessa jo myönnetyistä 200 miljoonasta ovat vielä kevään käytössä.
 – Rahaa on maakunnissa käytetty, muttei hassattu. Ne rahat, jotka hallitus eli nykyinen toimitusministeristö on uudistukseen myöntänyt, ovat käytettävissä vielä kevään ajan. Siihen ei tarvita uusia päätöksiä toimitusministeristöltä.
 Uusia rahoituspäätöksiä hallitus eli vajaavaltainen toimitusministeriöstö ei kuitenkaan saa tehdä.
 – Talousohje meiltä tulee ensi viikolla. Sote-valmistelijoiden on tehtävä eräänlainen välitilinpäätös siitä, mitä on saatu aikaan. Mitään tietoa ei saa heittää hukkaan.
 Kunnissa jäädään nyt odottelemaan, millaisella rakenteella ja mallilla tuleva hallitus lähtee välttämätöntä terveyspalvelujen uudistusta rakentamaan.
 Juttua korjattu klo 18.10 toimitusministeriö-sanat korvattu toimitusministeristöllä.

Päivi Nerg: Soten kaatumista ounasteltu parisen viikkoa - Maakunnissa on lupa käyttää soteen jo myönnetyt miljoonat


Summary: Kyydissä olleen nuken mittalaitteet selvittivät olosuhteita astronauteille.

Yksityisen yhdysvaltalaisen SpaceX-yhtiön alus on laskeutunut Atlantin valtamereen Floridan edustalla. Laskeutumista kuvataan onnistuneeksi.
 Alus teki historiallisen koelennon ISS-avaruusasemalle. Yhdysvaltain avaruushallinto Nasan suorassa lähetyksessä näytettiin, kuinka Crew Dragon -kapselialuksen neljä laskuvarjoa avautuivat ongelmitta ja alus molskahti mereen juuri ennakoituun aikaan. Kaksi venettä lähti kiitämään kapselia kohti.
 SpaceX vahvisti tviitissään Dragonin onnistuneen laskeutumisen. Lennolla oli mukana Ripleyksi nimetty nukke, johon kiinnitettyjen mittalaitteiden avulla tutkijat voivat seurata, minkälaiset olot olisivat lennon aikana oikeille astronauteille.
 Alus telakoitui onnistuneesti ISS.lle viime viikonloppuna vuorokauden mittaisen lennon päätteeksi. Paluumatkalle kohti Maata se lähti tänä aamuna.
 Miehitettyjä lentoja vielä tänä vuonna
 Jos koko lento vahvistetaan onnistuneeksi, Nasa aikoo lähettää aluksella kaksi astronauttia asemalle myöhemmin tänä vuonna. Paluuta pidettiin ennakkoon hankalimpana osuutena.
 Nasa lopetti sukkulaohjelmansa vuonna 2011. Sen jälkeen Venäjän Sojuz-alukset ovat olleet ainoa keino matkata kansainväliselle avaruusasemalle. Ilman omia aluksia Nasa on joutunut maksamaan Venäjälle yli 80 miljoonaa dollaria jokaisesta ISS:lle lähetetystä astronautista.
 Nasalla on sopimus miehitettyjen avaruusalusten kehittämisestä SpaceX:n lisäksi myös Boeingin kanssa. Boeingin Starliner-aluksen testilennot alkavat aikaisintaan huhtikuussa.

SpaceX-yhtiön avaruuslento onnistui – alus laskeutui Atlantin valtamereen


Summary: Turun Tiedepuiston iltaseminaari summaa päivän antia. Puhujina ovat muun muassa Esko Aho ja Annika Saarikko.

Turun Tiedepuisto juhlistaa 30-vuotista taivaltaan juhlaseminaarilla. Perjantaina on pohdittu muun muassa sitä, miten tulevaisuuden Suomessa huolehditaan siitä, että kasvua ja kannattavuutta tehdään kestävällä tavalla.
 Aiheena on ollut sekin, miten vientiyritysten kilpailukyky varmistetaan ja mihin osaamisalueisiin Suomessa ja Turun seudulla tulisi jatkossa keskittyä.
 Iltaseminaarissa summataan päivän antia. Tulevan hallitusohjelman talouskasvun tukemista koskevia kysymyksiä pohtii paikalla muun muassa East Office of Finnish Industries Oy:n hallituksen puheenjohtaja  Esko Aho.  Keskusteluun osallistuvat myös ministeri  Annika Saarikko  (kesk.) sekä kansanedustajat  Ville Skinnari  (sd) ja  Ville Niinistö  (vihr.).
 Ministeri  Petteri Orpo  (kok.) on perunut osallistumisensa. Häntä tuuraa keskustelussa kansanedustaja  Saara-Sofia Sirén  (kok.).

Mitkä ovat tärkeimmät tulevan hallitusohjelman talouskasvun tukemista koskevat kysymykset? – Katso suora lähetys seminaarista kello 17.30


Summary: Sote kaatui ja hallitus siinä mukana. Miten tässä näin kävi? Kokosimme sote- ja maakuntauudistuksen viimeiset käänteet.

Sote- ja maakuntauudistuksen pitkä kujanjuoksu eduskunnassa päättyi viimein tänään.
 Listasimme alle viimeisimmät käänteet perustuslakivaliokunnan ratkaisevasta lausunnosta lähtien.
 22. helmikuuta – perustuslakivaliokunta antaa kohtalokkaan iskun
 Pääministeri  Juha Sipilä  (kesk.) antoi tänään lopullisen kuoliniskun sekä hallitukselle että sote-uudistukselle, mutta tosiassa sote-uudistuksen kohtalo ratkesi jo kaksi viikkoa sitten, kun  perustuslakivaliokunta antoi sote-lausuntonsa .
 Tässä lausunnossa perustuslakivaliokunta arvioi, täyttivätkö sosiaali- ja terveysvaliokunnan sote-lakeihin tekemät korjaukset perustuslain vaatimukset.
 Lausunnon valmistumista oli odotettu jo parin viikon ajan.
 Perustuslakivaliokunnan johto tiedotti saavansa lausunnon valmiiksi jo 11. helmikuuta, mutta pian kävi selväksi, että esityksissä edelleen olevat perustuslailliset ongelmat olivat niin kimurantteja, että lausunto ei valmistu tuosta vain.
 Lausunnon käsittelyn mutkistuessa tunteet kävivät kuumina perustuslakivaliokunnassa, jossa erityisesti keskustan edustajat kävivät niin kovilla kierroksilla, että huuto kuului käytävällä päivystäville toimittajille asti.
 Lausunnon lopulta valmistuessa perjantaina alkuillasta valiokunta kutsuu toimittajat tiedotustilaisuuteen, jossa lausunnon sisältöä avataan.
 Seuraavina päivinä ja viikkoina hallituksen edustajat toistavat toistamasta päästyään tiedotustilaisuuden avaussanoja:
 – Perustuslakivaliokunnan vaatimia muutoksia voidaan luonnehtia valtiosääntöoikeudelliseksi hienosäädöksi, perustuslakivaliokunnan puheenjohtaja  Annika Lapintie  (vas.) sanoo.
 Pehmeä muotoilu ei kuitenkaan muuta miksikään sitä, kuinka mittavasta korjauslistasta lopulta on kyse. Valtiosääntöoikeudellisesti sitovia ponsia, eli korjausvaatimuksia jotka sosiaali- ja terveysvaliokunnan on otettava huomioon, on yhteensä noin 20.
 Sotesta vastaava ministeri  Annika Saarikko  (kesk.) ilmoittaa, että työ korjausten tekemiseksi alkaa ministeriössä välittömästi.
 Vesa Moilanen / Lehtikuva
 23–24. helmikuuta – hallitus käy viimeiseen sote-taistoon
 Viikonlopun aikana virkamiehet sosiaali- ja terveysministeriössä huhkivat epätoivoisen tehtävän edessä. Muutamissa päivissä olisi saatava aikaan vastine, joka ratkaisisi kaikki perustuslakivaliokunnan lausunnossaan esiin nostamat ongelmat.
 Urakkaa ei helpota se, että vaikeimmat ongelmat olivat samoja, joihin perustuslakivaliokunta ja useat asiantuntijat olivat kiinnittäneet huomiota jo useita kertoja aikaisemmin.
 Esimerkiksi korkeimman hallinto-oikeuden  lausunto siitä , että uudistukselle pitäisi hakea EU:n hyväksyntä, on ollut hallituksen tiedossa jo loppuvuodesta 2017.
 Viikonlopun aikana johtava sote-virkamies  Päivi Nerg   kertoo Ylen haastattelussa , että vastineessa ongelma aiotaan hoitaa kevyemmällä menettelyllä, ja raskasta lupaprosessia ei välttämättä tarvita.
 Perustuslakivaliokunnan oppositiojäsenet pillastuvat  heti Nergin lausuntojen tultua julkisuuteen. Heidän mukaansa esitetty ratkaisu ei vastaa perustuslakivaliokunnan lausunnossaan esittämiä vaatimuksia.
 25–26. helmikuuta – soten saattohoito alkaa sosiaali- ja terveysvaliokunnassa
 Sosiaali- ja terveysvaliokunta kokoontuu heti maanantaina jatkamaan henkitoreissaan olevan uudistuksen käsittelyä. Hallituspuolueiden valiokuntajäsenet vakuuttelevat toimittajille kokoukseen mennessään, että aikaa on vielä ja korjaukset ehditään tehdä.
 Poikkeuksen joukossa muodostaa sinisten kansanedustaja  Vesa-Matti Saarakkala , joka on viikonlopun aikana lukenut perustuslakivaliokunnan lausunnon ja vetänyt siitä omat johtopäätöksensä.
 Hän on varma sitä, että valiokunta ei tule enää jäljellä olevan istuntokauden aikana saamaan mietintöä valmiiksi.
 – Kyllä tämä oli tässä. Valinnanvapausmalli on korjauskelvoton. Mielestäni näytelmä voidaan lopettaa ja mennä parlamentaariseen uudistustyöhön maakuntamallin pohjalta, Saarakkala sanoo.
 Siniset pitävät tiistaina ylimääräisen ryhmäkokouksen Saarakkalan ja muiden sinisten ryhmästä tulleiden irtiottojen vuoksi. Eduskunnan ryhmäjohtaja  Simon Elo  ilmoittaa kokouksen jälkeen, että siniset tukevat edelleen uudistusta.
 – Selvää on, että sinisten kuuppa kestää, Elo sanoo.
 Yle haastattelee useita asiantuntijoita , joista suurin osa pitää soten läpimenon mahdollisuuksia hyvin laihoina.
 Sosiaali- ja terveysvaliokunnan puheenjohtaja  Krista Kiuru  (sd.) ei ota kantaa läpimenon mahdollisuuksiin.
 – Pallo on nyt hallituksella, Kiuru toistaa päivästä toiseen.
 Hän tietää, että jarrutuksesta aiemmin syytetty valiokunnan puheenjohtaja olisi hallitukselle mieluinen syntipukki soten kaatumiselle.
 SDP:n kansanedustaja, valiokunnan puheenjohtaja Krista Kiuru. Vesa Moilanen / Lehtikuva
 27. helmikuuta –1. maaliskuuta – sote-valiokunnassa syntyy riita asiantuntijoista
 Hallitus saa valmiiksi ratkaisuehdotuksensa sote-paketin ongelmiin. Tässä vaiheessa on myös selvää, että sosiaali- ja terveysvaliokunta tarvitsee lisää aikaa ja eduskunta varautuu poikkeukselliseen istuntokauden pidentämiseen.
 Sosiaali- ja terveysvaliokunnassa syntyy keskiviikkona riita, kun valiokunta tutustuu hallituksen ratkaisuesityksiin.
 Oppositiojäsenten mielestä hallituksen vastineen perustuslainmukaisuuden arviointi vaatii vielä asiantuntijakuulemisia. Hallitusjäsenet ovat vakuuttuneita siitä, että asiantuntijoita on kuultu jo tarpeeksi.
 Asia ratkeaa äänestyksessä, jonka nuijii pöytään valiokunnan varapuheenjohtaja  Hannakaisa Heikkinen  (kesk.).
 Hallituksen kanta voittaa äänestyksessä, joka käydään sillä aikaa, kun valiokunnan puheenjohtaja  Krista Kiuru poistuu 12 minuutiksi puhemiesneuvoston kokoukseen .
 Temppu rikkoo eduskunnan työtapoja.  Puhemies Paula Risikko  (kok.) moittii Heikkisen menettelyä ”valiokunnassa noudatettavien periaatteiden” vastaiseksi. Oppositio syyttää hallitusta siitä, että uudistus yritetään runtata nyt valiokunnasta läpi siihen liittyvistä perustuslakiongelmista huolimatta.
 Viikon aikana  oikeusoppineet kritisoivat hallituksen vastinetta . Ongelmia on sekä notifikaatio-kysymykseen että maakuntien rahoitukseen liittyen.
 Viikon viimeisessä kokouksessa perjantaina sosiaali- ja terveysvaliokunta päättää , että se kutsuu seuraavalla viikolla vielä perustuslakivaliokunnan puheenjohtajan ja valiokuntaneuvoksen antamaan arvionsa hallituksen vastineesta.
 2–3. maaliskuuta – Sipilän viimeinen haastattelutunti hallituksensa johdossa
 Ikävä totuus alkaa olla selvä kaikille sote-uudistusta seuraaville. Keskustan luopuva konkariedustaja  Seppo Kääriäinen  kehottaa rivien välistä tunnustamaan tosiasiat.
 Sunnuntaina järjestettävä Pääministerin haastattelutunti Oulussa jää viimeiseksi, jossa Sipilä on johtamansa hallituksen, ei toimitusministeristön pääministeri.
 Tässä vaiheessa sote-uudistuksen epätoivoinen tilanne on jo hyvin tiedossa kaikille asiaa seuraaville. Sipilä kuitenkin jaksaa haastattelun aikana vakuutella, että  uudistus on vielä mahdollista saada maaliin tällä hallituskaudella .
 – Eduskunta on tässä se avaintekijä, kaikki edellytykset sen syntymiselle ovat olemassa, Sipilä sanoo.
 Viiden päivän kuluttua Sipilä kaataa hallituksen.
 4–5. maaliskuuta – sote-käsittelyssä taas U-käännös
 Perustuslakivaliokunnan edustajat latelevat maanantaina sosiaali- ja terveysvaliokunnalle tiukkaa tekstiä siitä, miten hallituksen ratkaisuehdotukset vastaavat perustuslakivaliokunnan esiin nostamiin ongelmiin.
 Perustuslakivaliokunnan puheenjohtajan  Annika Lapintien  ja valiokuntaneuvos  Matti Marttusen   taustamuistiossa  nostetaan esiin useita epävarmuuksia, jotka liittyvät vastineen perustuslainmukaisuuteen.
 Se tapa, jolla tällaiset epäselvät kysymykset tavallisesti valiokunnissa selvitetään, on asiantuntijoiden kuuleminen.
 Jos sosiaali- ja terveysvaliokunta tekee mietinnön mahdollisista perustuslakiongelmista välittämättä, estäisi puhemies Risikko mietinnön etenemisen äänestykseen. Näin Risikko toimi myös tiedustelulakien kanssa.
 Sosiaali- ja terveysvaliokunta ottaa aikalisän ja  päättää järjestää vielä laajan asiantuntijakuulemisen . Kutsu kuulemisiin lähtee 21 asiantuntijalle.
 Ministeriössä kirjoitetaan jälleen uutta vastinetta, joka vastaisi niihin ongelmiin, jotka edellisen vastineen jäljiltä jäivät vastaamatta.
 6. maaliskuuta – lisää huonoja uutisia perustuslakivaliokunnasta
 Sote-uudistuksen eteneminen vaatii ei vain yhden, vaan kahden valtavan lakipaketin etenemistä eduskunnassa.
 Sosiaali- ja terveysvaliokunnassa käsiteltävien sote-lakien lisäksi kriittinen on perustuslakivaliokunnan käsittelemä Maku 2, joka siirtäisi maakunnille soten lisäksi muut hoidettavaksi tarkoitetut tehtävät.
 Asiantuntijakuulemisten perusteella tässäkin paketissa on ongelmia, jotka vaativat korjauksia. Aikaa jälleen uudelle korjausrumballe ei ole. Aika ei lopulta riitä edes perustuslakivaliokunnan lausunnon tekemiseen.
  Puhemies Risikko on todennut , että istuntokautta on pidennettävä, mikäli sote halutaan maaliin. Puhemiesneuvosto on kokoontunut päivittäin, mutta päätöstä istuntokauden pidentämisestä ei ole tehty. Eräänä takarajana on pidetty ensi viikon perjantaita, jolloin mietintöjen olisi oltava valmiina
 Alkaa olla selvää, että pakka hajoaa lopullisesti. Molemmat paketit ovat ongelmissa, eikä Maku 1 -paketin käsittelyyn vaadittavaa lisäaikaa edes osata arvioida.
 Sotesta on tullut elävä kuollut, joka vaeltaa eduskunnan käytävillä.
  7. maaliskuuta – keskustan hätäkokous Kesärannassa
 Torstaina hallituspuolueissa todetaan sote-uudistuksen tulleen tiensä päähän. Kokoomuksen puheenjohtaja  Petteri Orpo  sanoo kyselytunnilla odottavansa, että soten kohtalo ratkeaa perjantaina.
 Keskusta on pitänyt viimeiseen asti kiinni siitä, että ihme tapahtuu ja uudistus saadaan etenemään, mutta karu todellisuus valkenee viimein myös keskustalle.
 Tunnelmia hallituspuolueissa ei paranna myöskään  aamulla julkaistu Ylen puoluekannatusmittaus , joka antaa karut lukemat sekä keskustalle että kokoomukselle.
  Keskusta kokoontuu illalla kriisikokoukseen Kesärantaan . Siellä puidaan sekä sote-uudistusta että puolueen alhaista kannatusta. Pääministeri Sipilälle selvitetään, miksi sote ei kaikesta yrityksestä huolimatta onnistu.
 Sipilä tekee  omien sanojensa mukaan henkilökohtaisen ratkaisun  ja päättää kaataa hallituksen. Hän soittaa illalla tasavallan presidentti  Sauli Niinistölle , mutta hallituskumppanit saavat tietää päätöksestä vasta aamulla.
  8. maaliskuuta – Sipilän hallituksen taru päättyy
 Yle kertoo aamulla, että perustuslakivaliokunta on lopettanut maakuntien tehtäviä säätävien lakien valmistelemisen. Tämä tarkoittaa sitä, että sote-uudistus kaatuu.
 Pian tämän jälkeen valtioneuvosto lähettää lyhyen tiedotteen:
 ”Pääministeri Juha Sipilä pyytää hallituksen eroa tasavallan presidentiltä tänään Mäntyniemessä klo 10. Sen jälkeen pääministeri pitää tiedotustilaisuuden Kesärannassa noin klo 10.45.”
 Medialle jää minuutteja aikaa ehtiä Mäntyniemeen.
 Hallituksen loppumetreillä Sipilä toteutti monta kertaa esittämänsä uhkauksen.
 Hallitus on kaatunut.
 Lisää aiheesta:
 Analyysi: Tulos tai ulos – Sipilällä ei ollut enää mitään menetettävää
 Hallitus erosi, mitä nyt tapahtuu? Erittäin harvinainen tilanne Suomessa
 Tässä on 6 syytä, miksi sote kaatui ja hallitus erosi: "Billnäsin tuolia ei rakenneta Ikean jakkarasta"

Sote-uudistuksen pitkä kuolinkamppailu – näin viimeiset päivät etenivät


Tampereen elokuvajuhlien Japani-kokonaisuus koostuu kahdesta osasta: Japani 1 sisältää kokeellisia elokuvia 1970- ja 1980-luvuilta, kun taas Japani 2 käsittää naisohjaajien teoksia viime vuosilta.
 Kokonaisuuden on kuratoinut japanilaisen elokuvan asiantuntija  Koyo Yamashita , joka on toiminut ohjelmapäällikkönä ja kuraattorina useilla elokuva- ja mediataidefestivaaleilla. Hän haluaa tuoda esille nimenomaan japanilaisten naisohjaajien tuoreita elokuvia.
 Yamashitan luotsaamassa  Image Forum Festival  -tapahtumassa, joka on Japanin suurin kokeellista ja taide-elokuvaa esittelevä festivaali, peräti 70 prosenttia osallistujista on naisia.
 – Japanissa on paljon naisohjaajia, jotka tekevät lyhytelokuvia ja kokeellisia visuaalisia teoksia. Mutta jos katsomme japanilaista pitkää elokuvaa, naisten osuus on siellä hyvin pieni. Tilanne on siis hyvin kahtiajakoinen, Yamashita kertoo.
 Värikkäistä populaarikulttuuri-ilmiöistään ja teknologisista innovaatiostaan huolimatta Japani on edelleen varsin konservatiivinen maa, ja tästä syystä naisten on vaikeampi toimia vahvan hierarkkisella elokuva-alalla kuin miesten.
 – Luulisin kuitenkin, että järjestelmä tulee muuttumaan lähitulevaisuudessa. Silti naisten täytyy yhä kamppailla saadakseen äänensä kuuluviin nimenomaan pitkässä fiktiivisessä elokuvassa, Yamashita jatkaa.
 Suomen elokuvaohjaajaliittoa vastaavassa Japanin ohjaajakillassa on tällä hetkellä noin 550 jäsentä, joista 20 eli alle neljä prosenttia on naisia. Hieman valoisammasta tulevaisuudesta kertoo kuitenkin se, että Japanin johtavan elokuvakoulun eli Japan Institute of the Moving Imagen opiskelijoista naisia on tällä hetkellä kolmasosa.
 Japanista on tullut maailmalle myös muutamia kansainvälisesti arvostettuja naisohjaajia. Esimerkiksi  Naomi Kawasen  visuaalisesti kaunista  Kirsikkapuiden alla  -elokuvaa esitettiin vuonna 2016 myös Suomessa.
 Sanae Yamadan With Friction As Friction -lyhytelokuva (2018)  kertoo suomalaisillekin tutusta yukihorista eli lumenluonnista.  Sanae Yamada
 Runollisista ulosteista korporaatioyhteiskuntaan
 Mutta lyhytelokuvissa japanilaiset naisohjaajat ovat tällä hetkellä vahvoilla. Tampereeen elokuvajuhlilla nähdään viisi varsin erilaista naisnäkökulmaa elokuvantekoon  yukihorista  eli lumenluonnista sekatekniikalla tehtyihin iloitteluihin.
 Teemoiltaan poikkeavinta antia edustaa  Chikako Yamashiron  vajaan puolen tunnin mittainen  Mud Man . Elokuvassa muuttolinnut ulostavat ihmisten päälle, ja jottei asia olisi liian suoraviivainen, linnunkakasta löytyy runoja, joita ihmiset ryhtyvät lausumaan.
 Yamashiron teokset sijoittuvat tai linkittyvät aina jollakin tavalla Okinawan saarella, ja niihin sisältyy viitteitä geopolitiikasta ja historiasta.
 – Toisen maailmansodan aikoihin Okinawa oli taistelukenttä, jota pommitettiin ja jossa kuoli paljon ihmisiä.  Mud Manissa  on kohtauksia, jotka viittaavat selvästi pommituksiin ja tulitukseen, Koyo Yamashita tarkentaa.
 Sung Nam Hanin   Compliance Level 0  taas käsittelee kahta japanilaisen yhteiskunnan kipupistettä.
 –  Compliance Level 0  esittää kritiikkiä Japanin yhteiskuntamallia kohtaan, joka toimii kuin korporaatio. Ja jotta korporaatio toimisi sulavasti, sen on unohdettava henkilökohtaiset arvot ja tarpeet.  Compliance Level 0:ssa  on myös historiallinen taso: se viittaa Japanissa asuviin korealaisiin, joita on syrjitty 1900-luvulla, Yamashita kertoo.
 Akihito Morishitan Xénogénèse-elokuvaa (1981). Xénogénèsen tarkoituksena on hämärtää elokuvan fyysisen filmimateriaalin ja sille taltioitujen kuvien välistä suhdetta.  Akihito Morishita
 1970- ja 1980 -luvuilla tehtyä japanilaista kokeellista elokuvaa leimaavat erilaiset visuaaliset ja tekniset kokeilut. Koyo Yamashita on valinnut Japani 1 -osioon teoksia, jotka tutkivat elokuvan mekanismeja ja elokuvan käsitettä. Yamashitan mukaan elokuvat edustavat neo-dadaismia ja avantgardea.
 – Omana aikanaan eli 1970-luvulla tällaisiä elokuvia ei esitetty japanilaisissa elokuvateattereissa. Vaikutteita näihin elokuviin on otettu muun muassa 1960-luvun amerikkalaisesta undergroundista.
 Tampereella on esillä muun muassa valokuvaajana tunnetun  Hiroshi Yamazakin  auringon matkaa horisontissa seuraileva  Heliography  (1979) sekä  Yoichi Nagatan   Still Movie  (1978), joka ottaa kantaa elokuvan perusolemukseen.

Tampereella on esillä japanilaista lyhytelokuvaa: "Naisten täytyy yhä kamppailla saadakseen äänensä kuuluviin japanilaisessa elokuvassa"


Summary: Uudellamaalla välityskeskus vaihtuu, tilausnumero säilyy samana.

Kilpailu- ja kuluttajavirasto (KKV) on tarkastanut Kelan korvaamien taksimatkojen hankintaprosessia ja Kelan ja välityskeskusten väliset sopimukset. Kelan mukaan KKV on selvityksessään todennut, että hankinnat ja sopimukset on hoidettu ja laadittu asianmukaisesti.
 Kela kilpailutti sairausvakuutuslain mukaan korvattavat taksimatkat viime vuoden alussa. Palvelu toimii viraston mukaan sekä tilausten että kyytien osalta sopimuksen mukaisesti kaikkialla paitsi Uudellamaalla.
 Jotta palvelujen laatu saadaan varmistettua myös Uudellamaalla, siellä on päätetty vaihtaa välityskeskusta huhtikuun alusta.
 Asiakkaat tilaavat vastedeskin taksin samasta alueellisesta tilausnumerosta.
 Lue myös:
 Jäitkö ilman Kela -taksia?  Tässä mahdollinen syy: KKV epäilee kiellettyjä kilpailunrajoituksia

Kilpailu- ja kuluttajavirasto ei löytänyt huomautettavaa Kelan taksisopimuksista


Summary: Epäilty tapon yritys on koventunut epäillyksi murhan yritykseksi.

Epäilty tapon yritys on koventunut epäillyksi murhan yritykseksi Helsingin Haagan puukotusjutussa, poliisi kertoo STT:lle. Nyt epäiltyinä rikoksina ovat kaksi murhan yritystä, kolme törkeää pahoinpitelyä ja laiton uhkaus.
 Epäillyt väkivaltarikokset tapahtuivat viime sunnuntaina. Uhrit ovat miehen ex-puoliso, ex-puolison ystävä sekä pääepäillyn ja ex-puolison yhteiset lapset.
 Puukotukset tapahtuivat poliisin mukaan suunnitellun tapaamisen päätteeksi. Pääasiallisena tutkintalinja on, että epäillyn teon motiivina oli kunniaväkivalta.
 Poliisin mukaan kuulustelujen perusteella on piirtynyt kuva siitä, että paikan päällä on ollut tarkoitus tappaa kaksi epäillyn murhan yrityksen uhria.
 Pääepäillyn sukulaismies vangittiin keskiviikkona todennäköisin syin murhan yrityksestä. Pääepäilty on yhä kateissa.
 Haagan puukotuksesta epäiltyä etsitään Turusta
 Poliisi etsii Haagan puukotuksesta epäiltyä Turun seudulta, poliisi kertoo STT:lle. Tutkintaa johtava rikoskomisario  Pekka Hätönen  kertoo, että poliisi on saanut vakavasti otettavan vihjeen Turun seudulta ja selvittää sitä.
 Hätönen ei halua kommentoida tarkemmin, mihin vihje kohdistuu.
 Asiasta kertoi ensimmäisenä  Turun Sanomat . Lehden mukaan paikallisia taksikuskeja on pyydetty tarkkailemaan epäillyn mahdollisia liikkeitä alueella. Hätönen vahvistaa tiedon STT:lle, muttei halua kommentoida poliisin toimenpiteitä tarkemmin.
 Lue lisää:
 Käräjäoikeus on vanginnut Haagan puukotuksista epäillyn poissaolevana
 Poliisi: Haagan puukotuksia tutkitaan murhan yrityksenä – tekijä edelleen karkuteillä
 Poliisi: Mies puukotti kahta aikuista Helsingissä, aiheutti vammoja myös kolmelle lapselle – epäilty kateissa

Haagan puukotusjutussa rikosepäilynä jo kaksi murhan yritystä – epäiltyä etsitään Turusta


Summary: Harvinaista lajia ei ole rauhoitettu metsästykseltä.

Tästä on kyse Tuoreen uhanalaisuusarvion mukaan hillerin olemassaolo on vaarantunut. Hillereitä uhkaavat maatilojen ja kaatopaikkojen väheneminen sekä metsästys. Hilleriä ei ole rauhoitettu Suomessa.
 Korven siimekseen hiekkatielle parkkeerannut metsästäjä  Kari Löppönen  avaa takakontin ja nostaa esiin täytetyn eläimen. Se on pitkänomainen, laiha luikku näätäeläin, jolla on ruskea selkä ja vaaleat silmänympärykset. Se muistuttaa paljon minkkiä, vihattua vieraslajia.
 Löppösen täyttämää otusta ei kuitenkaan kukaan halua tappaa. Se on hilleri, kotimainen pienpeto, jonka olemassaolon tulevaisuus on hämärän peitossa.
 Puiselle jalustalle ikiajoiksi jähmetetty eläin jäi Löppösen ansaan vahingossa.
 – Olin virittänyt hetitappavan ansan näädälle oksakasan sekaan. Sinne se hilleri oli mennyt, jäänyt rautoihin, eikä mitään ollut tehtävissä, Löppönen sanoo.
 Hilleri on jäänyt Löppösen pienpetoansaan kolme kertaa. Kahdesti hetitappavien rautojen hampaisiin ja kerran elävänä pyytävään loukkuun, josta Löppönen vapautti sen elävänä. Jokainen kerta on harmittanut.
 – Ei kukaan halua metsästää hilleriä, Löppönen sanoo.
 Hilleri syömässä nappaamaansa saalista talon pihapiirissä. Ari Tervo
 Jos Löppösen ansaan olisi jostakin syystä luikerrellut hillerin sijaan vaikkapa uhanalainen kangaskäärme, Löppönen olisi joutunut maksamaan sakkoja valtiolle parituhatta euroa. Hillerin vahinkometsästyksestä selviää kuitenkin mielipahalla, sillä sitä ei ole rauhoitettu.
 Ei, vaikka  tuoreen uhanalaisuusluokituksen  mukaan laji on vaarantunut. Hillereitä saisi metsästää ihan luvan kanssa, jos haluaisi.
 Luonnonmonimuotoisuuteen perehtyneen asiantuntijan mielestä hilleri pitäisi rauhoittaa.  Riku Lumiaro  Suomen ympäristökeskuksesta uskoo, että ilman rauhoitusta hilleri häviää Suomen luonnosta.
 – Jo metsästyslaki ja eläinsuojelulaki edellyttävät, ettei taantuvaa lajia saa metsästää. Meiltä on yksi pieni näätäeläin eli vesikko kuollut jo sukupuuttoon. Hilleri on samalla matkalla.
 Hillerikanta ei ole kuitenkaan alkujaan vähentynyt metsästyksen takia. Syypää hillereiden harvinaistumiseen löytyy toisenlaisesta ihmisen toiminnasta: hygienian kehittymisestä.
 Kari Löppönen on metsästänyt noin 120 näätää elämänsä aikana. Ansoihin on eksynyt hilleri kolme kertaa. Esa Huuhko / Yle
 Liian vähän rottia ja liikaa rotanmyrkkyä hillereille
 Euroopassa oli vielä joitakin kymmeniä vuosia sitten noin 1500 kaatopaikkaa. Jos suuren jätevuoren keskelle kiipesi öiseen aikaan ja sytytti taskulampun, saattoi nähdä hurjan kuhinan ympärillään: jätekasat elättivät tuhansia ja tuhansia rottia.
 Tuolloin myös maaseudulla oli vielä paljon pieniä tiloja, joiden vilja-aitat houkuttivat niin ikään jyrsijöitä. Noissa maisemissa, maatiloilla ja kaatopaikoilla, viihtyivät myös hillerit.
 – Hillerit ovat oikeastaan maaseutuympäristöjen hyötyeläimiä, sillä ne syövät pieniä jyrsijöitä, hiiriä ja rottia. Hillerin tiedetään tappaneen myös kyykäärmeitä, Lumiaro sanoo.
 Euroopassa on havaittu, että kun on myrkytetty rottia, on kuolleissa hillereissä havaittu rotanmyrkyn jäämiä.  Riku Lumiaro, biodiversiteettiasiantuntija, Suomen ympäristökeskus
 Ajan saatossa jätevuoret korvautuivat jätteenkäsittelylaitoksilla, joita on paljon vähemmän kuin kaatopaikkoja. Maatilat tyhjenivät, kun ihmiset muuttivat kaupunkeihin. Kun samaan aikaan yleinen siisteys ja hygienisyys kasvoivat, hillereiden perinteiset elinympäristö kävivät vähiin.
 – Euroopassa on havaittu, että kun on myrkytetty rottia, on myös hillereissä havaittu rotanmyrkyn jäämiä. Hillereitä on menehtynyt siihen, Lumiaro sanoo.
 Elinympäristön muutoksesta huolimatta Lumiaron osoittaa syyttävällä sormella metsästystä. Rottia ja hiiriä riittää hillereille ravinnoksi tänäkin päivänä, mutta nyt suurin syy hillereiden kuolleisuuteen on sen joutuminen pienpetopyynnin sivusaaliiksi.
 Tässä metsässä olevaan näätäansaan ei ole mennyt yhtään hilleriä. Esa Huuhko / Yle
 Metsästäjä Kari Löppönen on toista mieltä. Minkkejä ja näätiä metsästetään vuosittain kymmeniä tuhansia yksilöitä, kun hillereitä jää ansaan muutamia kymmeniä. Suomen ympäristökeskuksen asiantuntijana Lumiaro pitää lukuja osoituksena siitä, että hillereitä todella on hyvin vähän. Sen sijaan Löppösen mielestä luvut kertovat, kuinka vähän pienpetometsästys oikeasti tappaa hillereitä.
 – Niitä vaan jää joskus ansaan, ei sille voi mitään. Toisaalta voi ajatella, miten suuri merkitys sillä on, että näätiä ja minkkejä saadaan pois luonnosta tappamasta metsäkanalintuja.
 Mitä jos hetitappavat ansat kiellettäisiin?
 Jos hilleri rauhoitettaisiin, se tarkottaisi käytännössä hetitappavien ansojen kieltämistä minkin ja näädän metsästyksessä, sillä niihin ansoihin hillerikin kuolee. Hetitappavassa ansassa on sisällä raudat, jotka katkaisevat eläimen niskan ja selkärangan silmänräpäyksessä sen tarttuessa syöttiin.
 Toinen tapa pyydystää pienpetoja on loukku, johon eläin jää ansaan elävänä. Siitä eläimen voisi vielä vapauttaa.
 Löppönen käyttää hetitappavien ansojen lisäksi elävänä pyytäviä loukkuja.
 – Kerran kokemattomampi metsästyskaverini soitti ja sanoi, että sinulla on täällä minkki ansassa. Kun menin paikalle, näin jo kaukaa, että siellä onkin hilleri. Se eläin pääsi takaisin luontoon.
 Näätäansa on viritetty puuhun, sillä metsästäjien kokemuksen mukaan hillerit eivät kiipeä korkealla oleviin ansoihin. Esa Huuhko / Yle
 Löppösen mielestä pienpetojen metsästyskeinojen rajoittaminen vain elävänä pyytäviin loukkuihin ei olisi viisasta. Elävänä pyytävät loukut pitää käydä tarkistamassa joka päivä, jotta ansaan joutunut eläin ei joudu näkemään nälkää häkissä.
 Löppönen arvelee, ettei metsästäjillä olisi aikaa eikä halua ruveta tarkistamaan suurta määrää loukkuja päivittäin.
 – Pienpetojen metsästys vähenisi merkittävästi. Silloin minkki- ja näätäkanta kasvaisivat. Ne syrjäyttäisivät lopulta kokonaan loputkin hillereistä ja hillerikanta häviäisi kokonaan.
 Hillerin uhanalaisuudesta on puhuttu jo yli 20 vuotta. Tilanne ei näytä paranevan vaan huonontuvan  Riku Lumiaro, biodiversiteettiasiantuntija, Suomen ympäristökeskus
 Suomen ympäristökeskuksen asiantuntija Riku Lumiaron mielestä näkymä olisi toisenlainen. Vaikka pienpetojen metsästys vähenisi ja minkkikanta ehkä kasvaisi, se ei räjähtäisi käsiin. Joissakin tutkimuksissa on huomattu, että juuri pienpetojen tehometsästys saa pedot lisääntymään kiivaammin.
 – Jos tehopyyntiä ei olisi, ei minkeille jäisi tyhjiä elinalueita. Ne huomaisivat uusien reviirien olevan jo asuttuja. Se vähentäisi poikasten määrää.
 Tuoreen uhanalaisuusarvion, Punaisen kirjan mukaan hillereiden tulevaisuuteen vaikuttavat syyt ovat samoja, joiden takia kanta on taantunut tähänkin asti. Peltomaat muuttuvat, laji kilpailee muiden näätäeläinten kanssa sekä kärsii rotanmyrkystä ja metsästyksestä.
 Punainen kirja antaa suosituksia ja kertoo, mikä on lajin tila.
 – Hillerin uhanalaisuudesta on puhuttu jo yli 20 vuotta. Tilanne ei näytä paranevan vaan huonontuvan, Lumiaro sanoo.
 Lue lisää:
 Uusi arviointi: Joka yhdeksäs Suomen eliölajeista on uhanalainen – varsinkin monille lintulajeille voidaan sanoa pian heippa

Eläin, jonka kohtaloksi koitui kaatopaikkojen kato – rottia syövä hilleri on häviämässä luonnosta


Summary: Sote-uudistus kaatui ja hallitus erosi. Kysyimme ihmisiltä, mitä ajatuksia se herättää.

Sote- ja maakuntauudistus kaatui tänään ja samalla hallitus pyysi eroa tasavallan presidentiltä. Pääministeri  Juha Sipilä  (kesk.) ei nähnyt  edellytyksiä hallituksen jatkamiselle .
 Viisikymppinen rovaniemeläinen  Outi Brunfeldt  hihkaisee ilosta, kun kuulee uutisesta.
 – Ihanaa, päivän paras uutinen. Poltettiin rahaa aivan älyttömästi hukkaan, olisi voitu antaa köyhille, vanhuksille, työttömille. Sipilä leikki nyt tuolla omalla leikkikentällänsä. Toivottavasti uusi hallitus on parempi ja kansanmyönteisempi.
 Torniolaiset  Anna Harmaala  ja  Kristiina   Jokikokko  ajattelevat, että soten kaatuminen oli hyvä juttu.
 – Pakko sanoa, että ensimmäisenä alkoi vähän naurattaa. Kyllä tämä tietysti oli odotettavissa eikä oikeastaan tullut yllätyksenä, Harmaala sanoo.
 Leila Luumeen mukaan hallituksen ero vaikuttaa pikkulapsen kiukuttelulta, joka ei saa tahtoaan läpi. Carolus Manninen / Yle
 Tamperelainen valtio-oppia opiskeleva  Vilja Luomala , 22, heräsi aamulla Whatsapp-viestiin siitä, että hallitus on eronnut.
 – Vaalit ovat tulossa, joten olin todella yllättynyt, että ero tuli tässä vaiheessa. Mutta eilisten sote-uutisten perusteella tämä oli looginen päätös.
 Jyväskyläläinen  Leila Luume  ajattelee, että sotessa oli vakavia perustuslaillisia ongelmia ja se oli hänen mielestään alusta saakka älytön projekti.
 – Hallitus ei ihan hirveän suuria mullistuksia saanut aikaan, mutta melkoisen teatteriesityksen ja sirkuksen se ainakin järjesti, jos ei muuta.
 Taina Vierijärvi ajattelee, että nyt puolueet saavat kampanjoida vapaasti. Karri Laihonen / Yle
 Kempeleläinen  Riikka Sarkkinen  on tyytyväinen hallituksen ja soten kaatumiseen. Hallituksen kaatuminen oli hänen mielestään vääjäämätöntä.
 – Tämä on ollut niin pitkäkestoinen prosessi ja joka asiasta on jauhettu pitkään. Ja kun ei valmista ei ole tullut.
 Porilaisen  Taina Vierijärven  mukaan hallituksen kaatuminen on hyvä asia hallituspuolueille.
 – Se on elämää, että hallitukset kaatuvat. Kyllähän ulkomaillakin kaatuu hallituksia.
 "Sote vaikutti hyvältä idealta"
 Anttoni Lajoma  Nurmijärveltä on pettynyt soten kaatumiseen ja hallituksen töppäilyyn.
 – Sote vaikutti hyvältä idealta, mikä olisi ollut mahtava saada pyörimään. Tämä vahvistaa sen, hallitus ei tiedä, mitä tekee ja antaa myös huonon kuvan Suomesta poliittisesti ulkomaille.
 Riikka Sarkkinen sanoo seuranneensa Sipilän pääministerikautta kauhulla. Hänen mielestään Suomea on  johdettu kuin yritystä. Paulus Markkula / Yle
 Rovaniemellä  Jukka Soini , 56, arvelee, että nyt yritetään peitellä neljän vuoden epäonnistumisia ja hakea samalla etua vaalikampanjointiin.
 – Mutta toivottavasti äänestäjät nyt ymmärtävät, mistä on kysymys ja tekevät päätökset sen mukaan, että saataisiin Suomi tästä nousuun oikeasti.
 Iisakki Palojärvi ajattelee, että soten pohja on varmaan oikea, mutta sitä vain pitää viilata. Pakkohan se joskus on saada valmiiksi, hän tuumii. Risto Koskinen / Yle
 Iisakki Palojärvi  on seurannut Suomen sote-valmistelua länsinaapurista Haaparannalta.
 – Aika sekaista on ollut sen 15 vuotta. Ei siellä oikein kukaan tiedä, mitä päättää. Kyllähän ne lupailee kaikkea, mutta siihenpä se sitten jääkin. Semmoista teatteria on minun mielestäni enimmäkseen.
 Myös muuramelainen  Janne Nieminen , 53, sanoo kyseessä olevan julkisuuden kalastelu ja vaalitemppu.
 – Mielestäni tulevista vaaleista tuli tänään sote-vaalit. Luulen, että tuo teema kantaa vaaleihin asti päällimmäisenä. Onhan siellä totta kai muutakin, mutta näistä tuli, tai ehkä tehtiin sote-vaalit.
 "Ehkä he halusivat lomalle vähän aikaisemmin"
 Turkulainen  Matti Rauramo  kuulee hallituksen kaatumisesta Ylen toimittajalta.
 – Olen äimänkäkenä. Kuulin sote-purkautumisen aamulla, mutta en olisi uskonut, että se tähän johtaa. Ilmeisesti asiassa on jotain isompia ristiriitoja, joista ei ole kerrottu.
 Rauramo muistelee Sipilän sanoneen, että jos sote ei mene läpi, hän eroaa.
 – Siinä mielessä tämä on periaatteessa ihan johdonmukainen, selkärankainen veto. Mutta aika jännä ajoitus kyllä.

Matti Rauramo kertoo, ettei ole Juha Sipilän superfani, mutta hänen mukaansa Sipilän johdonmukaisuus on ollut aika kantavaa. Carolus Manninen / Yle
 Etelä-Kaliforniassa asuva  Ville Vintola  on yllättynyt hallituksen kaatumisesta. Hänen mukaansa on kurjaa, että stabiili yhteiskunta kohtaa tällaisia ongelmia. Vintola asuu ulkomailla ja kertoo, ettei hallituksen kaatuminen koske välittömästi hänen elämäänsä.
 – Ehkä he halusivat lomalle vähän aikaisemmin.
 Myös helsinkiläinen  Helka Korhonen  on yllättynyt soten kaatumisesta. Hän uskoi, että sote pusketaan läpi jollain tavalla.
 – Vielä yllättyneempi olin hallituksen kaatumisesta. En ajatellut, että tähän olisi päädytty.
 Erja ja Samuel Nousiainen muistavat vanhempiakin aikoja, jolloin hallituksia kaatui. Carolus Manninen / Yle
 Erja  ja  Samuel Nousiainen  Turusta ovat hieman hämmentyneitä päivän suuresta uutisesta, mutta uskovat, että eteenpäin mennään, vaikka hallitus kaatuikin.
 – Työllisyys on kuitenkin parantunut. Sitä se Sipiläkin tänään esille toi, Erja sanoo.
 – Sote-vääntöä on riittänyt ja kyllä ne sitä kuin käärmettä pyssyyn ovat ajaneet, Samuel jatkaa.
 Lue myös:
 Tässä on 6 syytä, miksi sote kaatui ja hallitus erosi: "Billnäsin tuolia ei rakenneta Ikean jakkarasta"
 Kuntaliiton Hanna Tainio: Valinnanvapaus ei tulevaisuuden sotessa mene läpi – Väkisin yritetty liian suurta uudistusta
 Soten kaatuminen ei yllättänyt, mutta epävarmuutta se tuo: "2020-luvulla on iso joukko kuntia, jotka joutuvat mahdottomaan tilanteeseen"

Hallituksen kohtalonpäivänä yksi hihkui ilosta, toinen purki pettymystään: ”Päivän paras uutinen”, ”Melkoisen sirkuksen se ainakin järjesti"


Summary: Hallituksen ja soten kaatuminen on iso uutinen, joka herättää kysymyksiä. Vaikuttaako tämä merkittävä uutinen kuitenkaan mitenkään tavallisen kansalaisen elämään?

1. Kuka maata nyt johtaa?
 Maata johtaa nyt toimitusministeristö . Tasavallan presidentti  Sauli Niinistö  pyysi Sipilän hallitusta jatkamaan niin sanottuna toimitusministeristönä. Tämä tarkoittaa, että hallituksessa pysyvät samat ministerit, mutta heidän toimivaltansa pienenee. Toimitusministeristö voi hoitaa juoksevia asioita. Mihinkään uusiin poliittisiin hankkeisiin se ei voi ryhtyä, koska sillä ei ole enää täyttä poliittista valtaa. Sipilän hallituksesta olisi joka tapauksessa tullut toimitusministeristö vaalien jälkeen. Tapana on, että vanha hallitus toimii toimitusministeristönä niin kauan, kun uusi hallitus muodostetaan.
 2. Miten käy vaalien, koska ne pidetään?
 Vaalien ei käy kuinkaan. Ne pidetään kuten on suunniteltu 14. päivä huhtikuuta. Ehdokashakemusten käsittely on jo alkanut ja vaaliviranomaiset ovat aloittaneet työnsä. Koska vaaleihin on vain viisi viikkoa, ei ole syytä ryhtyä muodostamaan uutta hallitusta. Voit katsoa  täältä  vaaleihin ja äänestämiseen liittyvät päivänmäärät.
 3. Miten soten kaatuminen vaikuttaa terveyspalveluihin? Saanko normaalisti lääkärihoitoa?
 Soten kaatuminen ei vaikuta tämänhetkisiin terveyspalveluihin. Kaikki jatkuu kuten ennenkin. Ne sairaanhoitopiirit, joissa yhteistyötä ja kokeiluja on jo aloitettu, jatkavat myös palvelujaan normaalisti.
 4. Ja mikä se sote nyt olikaan?
 Sotesta on jauhettu niin kauan ja niin paljon, ettei ole ihme, jos merkitys hämärtyy. Soteen liittyy olennaisesti myös kaatuneen hallituksen ajama maakuntauudistus. Lyhyesti: Soten tarkoitus on uudistaa sosiaali- ja terveyspalvelut ja siirtää vastuu näiden tuottamisesta kunnilta maakunnille. Myös kiistelty valinnanvapauslaki liittyy soteen. Sen mukaan asiakas voisi valita hakeeko hoitoa julkiselta vai yksityiseltä puolelta. Lue lisää sotesta  täältä .
 5. Sotea on valmisteltu pitkään ja yhteistyötä on jo viritelty monissa sairaanhoitopiireissä ja maakunnissa. Meneekö kaikki työ nyt hukkaan? Aloitetaanko soten valmistelu vaalien jälkeen taas alusta?
 Työ ei mene hukkaan, eikä valmistelua tarvitse aloittaa nollasta. Yle Uutisten soteen erikoistuneen toimittajan  Tiina Merikannon  mukaan sote-valmistelut ovat jo monin paikoin lähentäneet maakuntien sosiaali- ja terveydenhuollon ammattilaisia. Yhteisistä toimintamalleista on puhuttu paljon, joten se on pohja, jolle rakentaa uutta sotea. Sillä aikaa, kun hallitukset ovat riidelleet, on yhteistyö ja kokeilut jo alkaneet monissa paikoissa ympäri Suomea.
 6. Mitä soten valmistelu on tähän mennessä maksanut?
 Soten valmisteluun kuluneesta summasta on esitetty erilaisia arvioita. Koska valmistelutyö on jakautunut niin monelle sektorille, tarkkaa summaa on vaikea sanoa koko maan osalta. Puhutaan kuitenkin sadoista miljoonista euroista. Koska tehty työ ei mene ainakaan kokonaan hukkaan, eivät rahatkaan ole palaneet turhaan. Sotea on perusteltu saatavilla säästöillä, mutta monissa laskelmissa säästöt on kumottu.
 7. Soten tuloa on myös pelätty, voiko nyt huokaista helpotuksesta?
 Ei voi. Vallitseva näkemys on, että Suomi tarvitsee jonkinlaisen sosiaali- ja terveyspalvelujen uudistuksen. Uudistus on tehtävä, koska väestö ikääntyy entisestään. Soten kaatuminen tarkoittaa nyt sitä, ettei päätöksiä tarvitse runnoa hätiköidysti nopealla aikataululla. Soteen erikoistunut Ylen toimittaja Tiina Merikanto uskoo, että uutta sotea ryhdytään tekemään palastellen, vaiheittain ja kokeillen.
 8. Oliko hallituksen kaatuminen vaalitemppu?
 Sitä voi spekuloida. Sipilä korosti  tiedotustilaisuudessa päätöksen  olleen henkilökohtainen. Ylen politiikan toimittajan  Matti Koiviston   analyysissa  todetaan, että keskusta oli matkalla veret seisauttavaan vaalitappioon, joten Sipilällä ei ollut menetettävää. Monien  oppositiojohtajien kommenteista  voi tulkita, että kyseessä oli juuri vaalitemppu tai vaalien läheisyyden aiheuttama paniikki.
 Haluaisitko kysyä vielä jotain hallituksen erosta tai soten kaatumisesta? Voit kirjoittaa kysymyksesi keskusteluosioon. Pyrimme löytämään vastauksia kysymyksiinne. Keskustelu suljetaan tänään perjantaina klo 22.

Apua, hallitus kaatui, sote kaatui! Vaikuttaako se minun elämääni? Kokosimme vastaukset kahdeksaan kysymykseen


Summary: Mika Länsman näki Punaiseen kirjaan merkityn tunturipöllön Utsjoen tuntureilla tällä viikolla.

Moni on nähnyt tunturipöllön vain  Harry Potter -elokuvassa.  Utsjokelaisen poromiehen  Mika Länsmanin  näköpiiriin tämä silmiä hivelevän kaunis ja valkoinen näky ilmestyi tällä viikolla.
 – Olin tunturissa ajamassa porotokkamme luo. Huomasin, että moottorikelkkani vasemmalta puolelta ohitse lensi jotain, kertoo Länsman.
 – Se lensi aika läheltä, 15–20 metrin päästä ja laskeutui suurin piirtein sadan metrin päähän. Se oli tunturipöllö ja olin niin iloinen, kun näin sen, hehkuttaa Länsman.
 Tunturipöllö on yksi 13:sta Suomessa äärimmäisen uhanalaiseksi luokitellusta lintulajista. Tämä kuva on vuodelta 2012 YLE
 Poromiehenä Länsman liikkuu paljon maastossa eri vuodenaikoina. Silti tämä oli vasta toinen kerta, kun Länsman näki tunturipöllön.
 – Ensimmäisen kerran näin sen 15 vuotta sitten. Olin ajamassa autolla tuiskussa tunturin yli kotiin. Sitten huomasin, kun valkoinen lintu lensi autoni edessä.
 – Mietin, että mitä lokki tekee talvella keskellä tunturia. Hetken päästä tajusin, että sehän oli tunturipöllö, naurahtaa Länsman.
 Tunturipöllö, Bubo scandiacus skuolfi pohjoissaameksi arktinen laji joka vaeltaa yleensä itä-länsisuunnassa Suomessa äärimmäisen uhanalainen muutamia pareja pesii hyvinä tunturisopulivuosina lähinnä Enontekiöllä ja Utsjoella viimeisin suurempi vaellus Suomessa todettiin talvella 2014 - 2015 yksittäisiä lintuja tavataan melkein vuosittain Etelä-Suomessa suuri pöllölaji, joka painaa n. 2 kg, naaras on koirasta suurempi vanha koiras puhtaan valkea, naaras vaaleanharmaa, tummien täplien määrä vaihtelee iän mukaan
 Tunturipöllöä voi lumitilannekin uhata – ”Vaikka iso lintu onkin, ei se kinoksen läpi sukella”
 Metsähallituksen ylitarkastaja  Tuomo Ollila  on parhaillaan tarkastamassa toisen lintulajin pesintäreviirejä. Ollilan mukaan yksittäisiä tunturipöllöjä havaitaan silloin tällöin, mutta mitenkään runsaasti niitä ei ole.
 Tunturipöllö on merkitty Suomen uhanalaisten eläinten  Punaiseen kirjaan  CR-merkinnällä, joka kertoo lajin olevan äärimmäisen uhanalainen.
 – Huippusopulivuosina Suomessa on pesinyt 1–10 paria. Tunturipöllö pysyy CR-luokassa, koska sitä ei ole vielä todettu hävinneeksi Suomessa.
 – Tunturipöllön kannat ovat pienentyneet maailmanlaajuisesti. IUCN eli maailman luonnonsuojelujärjestö muutti sen luokitusta selkeästi vaarantuneeksi. Tunturipöllöjä on maailmassa paljon vähemmän kuin 15 vuotta sitten, kertoo Ollila.
 Kuulin viikko sitten havainnosta, että Enontekiöllä oli päästy näkemään tunturipöllö ihan vierestä, iloitsee Metsähallituksen ylitarkastaja Tuomo Ollila. Maiju Saijets / Yle
 On vaikeaa osoittaa syytä tunturipöllöjen kannan pienentymiselle.  Yksi syy voi olla ilmastonmuutos.
 – Ihminen ei suoranaisesti ole tunturipöllölle uhka. Yhtenä asiana tulee mieleen ravintotekijät, että onko muualla maailmassa myyrät ja sopulit vähentyneet. Niitähän tunturipöllö pääsääntöisesti syö.
 – Keväällä taas lumiolosuhteet voivat olla sellaisia, ettei se pysty saalistamaan. Vaikka lintu onkin iso, niin eihän se hangen läpi pysty sukeltamaan, pohtii Ollilla.
 Tunturipöllölle kelpaa pesintään vain nämä Suomen pohjoisimmat osat. Se pesii hyvinä myyrä- ja sopulivuosina. Vesa Toppari / Yle
 Pelkää, ettei enää kolmatta kertaa tapaa tunturipöllöä
 Toivo ei ole vielä hiipunut tunturipöllön tulevaisuuden suhteen. Viime syksynä havaittiin merkkejä siitä, että sopulien ja myyrien määrä oli lisääntymässä. Ne maistuvat tunturipöllölle parhaiten.
 – Talven osalta en osaa vielä sanoa, mitä myyräkannoille on tapahtunut. Toukokuussa, kun lumet sulaa, osaan kertoa enemmän. Periaatteessa on mahdollista, että tunturipöllöjä tavataan taas.
 Menneellä viikolla myös Länsi-Lapista kuultiin huojentavia uutisia.
 – Enontekiöllä oli päästy näkemään tunturipöllö ihan vierestä, iloitsee Ollila.
 Ilmaston lämpenemisen vaikutukset näkyvät ensimmäisenä arktisilla alueilla. Siksi myös arktisten lajien tulevaisuus huolettaa. Mika Länsman pohtiikin, tapaako hän enää kolmatta kertaa tunturipöllöä Utsjoen tuntureilla.
 – Minua huolestuttavat kaikki ne uhanalaiset lajit, jotka ovat katoamisuhan alla, sanoo Länsman.

Utsjokelainen poromies näki tällä viikolla jotain, mitä muut eivät ehkä koskaan – tunturipöllö on äärimmäisen uhanalainen


Summary: Tunnistautuminen erilaisiin sähköisiin palveluihin on vahvasti pankkien hallussa, mutta nyt se tulisi entistä enemmän valtion vastuulle.

Hae uusi verokortti tai vakuutuskorvausta, rekisteröi autosi – kaiken tämän voit hoitaa verkossa, mutta sitä ennen palvelun tarjoajan pitää varmistaa että sinä olet sinä.
 Nykyisin tunnistautuminen hoituu pankkitunnuksilla ja niillä pahvilapun tunnusluvuilla tai sitten kännykkäsovelluksella. Tunnistautuminen on käytännössä lähes kokonaan pankkien hallussa. Sähköisistä tunnistautumisista vain viisi prosenttia tehdään muilla kuin pankkitunnuksilla, esimerkiksi sähköisellä henkilökortilla.
 Työryhmän lähtökohtana oli se, että yhä tärkeämmäksi käyvää tunnistautumista ei haluta jättää pelkästään pankkien tehtäväksi, sillä tunnistautumisessa täytyy pitää huolta myös niistä, joilla on syystä tai toisesta vaikeuksia käyttää pankkitunnuksia.
 Lisäksi viranomaiset joutuvat maksamaan tästä tunnistuspalvelun käytöstä pankeille yhä suurempia ja vaikeasti ennustettavia summia.
 Valtiolle oma kännykkäsovellus
 Asiaa pohtinut Väestörekisterikeskuksen työryhmä ehdottaa nyt, että valtio rakentaisi oman älypuhelinsovelluksen, jolla tunnistautuminen hoituisi turvallisesti ja ilmaiseksi. Sitä voisivat käyttää myös alaikäiset ja vasta Suomeen muuttaneet. Tarvetta sen käyttöön olisi myös ulkomaalaisilla henkilöillä, joiden täytyy asioida esimerkiksi Tullin kanssa.
 Työryhmän mukaan tunnistautumista voitaisiin käyttää viranomaispalveluiden lisäksi myös kaupallisissa palveluissa.
 Ylijohtaja  Janne Viskarin  vetämä työryhmä ehdottaa, että henkilöllisyystodistuksen myöntämisen yhteydessä kansalainen voisi saada myös sähköisen tunnistusvälineen, käytännössä kännysovelluksen tai usb-porttiin laitettavan yksinkertaisen laitteen. Henkilökorttien "kansalaisvarmenteesta" luovuttaisiin.
 Eriävät mielipiteet: Valtio hyydyttää kilpailun
 Ajatus valtion kehittämästä tunnistamissovelluksesta herätti heti myös arvostelua ja esityksestä jätettiin saman tien kolme eriävää mielipidettä.
 Liikenne- ja viestintäministeriön  Elina Immonen  ja  Jenni Rantio  pelkäävät valtion kasvavan roolin jyräävän alleen kaupallisten toimijoiden mielenkiinnon kehittää tunnistautumispalveluita.
 Heidän mukaansa se voisi johtaa julkisen sektorin ja yksityisten palveluiden tunnistuspalveluiden eriytymiseen. LVM:n mukaan parempi idea olisikin kehittää sellainen tunnistautumisjärjestelmä, joka perustuisi yksityisen ja julkisen sektorin yhteistyöhön.
 Myös Kilpailu- ja kuluttajaviraston pääjohtajalta  Kirsi Leivolta  lähti työryhmään eriävä mielipide. KKV on halunnut, että pankkien hallitsemaan tunnistautumisbisnekseen saataisiin enemmän kilpailua. Tunnistautumishintoja on myös pakotettu alemmas sääntelyllä.
 Pankit kiittävät
 Pankkien luomassa luottamusverkostossa tehdään KKV:n kannustamaa yhteistyötä niin, että eri palveluihin pääsee myös kilpailijapankin tunnuksilla. Nyt valtion roolia kasvattava Väestörekisterikeskuksen esitys uhkaa tämän luottamusverkoston tulevaisuutta.
 Kilpailu- ja kuluttajavirasto ei kannata valtion uuden tunnistamissovelluksen rakentamista.
 Sen sijaan pankkien etujärjestö kannattaa Väestörekisterikeskuksen esitystä.
 – Pidämme viisaana, että pohditaan eri kehittämisvaihtoehtoja, esimerkiksi ajatusta valtion uudesta tunnistusvälineestä. Digipalvelujen käytön eteneminen edellyttää, että niiden käyttö on asiakkaille helppoa ja turvallista, sanoo Finanssialan keskusliiton johtava asiantuntija  Teija Kaarlela .

Valtiolta kännykkäsovellus suomalaisten tunnistautumiseen? Tuore esitys nostatti oitis vastalauseita


Norjan valtion öljyrahasto aikoo myydä osuuksiaan öljyn ja kaasun etsintää ja tuotantoa tekevistä yrityksistä.
 Tavoitteena on vähentää riippuvuutta "mustasta kullasta". Suunnitelmista kertoi Norjan hallitus perjantaina.
 Norjan öljyrahasto on maailman suurin sijoitusrahasto. Sen arvo on noin 900 miljardia euroa. Norja haluaa vähentää riippuvuuttaan laskevista öljyn hinnoista.
 Norjan hallituksen mukaan myynti keskitetään erityisesti  etsintään ja tuotantoon . Exxon Mobilen kaltaisia tuotantoketjun loppupäässä tai monessa kohdassa toimivien yritysten omistuksia ei olla myymässä.
 Myymässä ei myöskään olla esimerkiksi norjalaisen energiayhtiö Equinorin osakkeita. Näin ollen suunnitelma koskee noin 6,7 miljardia euroa niistä 32 miljardista eurosta, jotka rahastolla oli kiinni öljy- ja kaasualassa viime vuoden lopussa.
 – Tavoitteena on vähentää yhteisen varallisuutemme haavoittuvuutta jatkuvalle öljyn hinnanlaskulle, Norjan valtiovarainministeri  Siv Jensen   sanoi .
 Hän korosti, ettei päätöstä pitäisi lukea epäluottamuslauseena öljyalan tulevaisuudelle. Jensenin mukaan öljy ja kaasu ovat tulevinakin vuosina tärkeä ja suuri teollisuudenala Norjassa.
 Kiviihili jo suljettu pois
 Rahastoa hallinnoiva Norjan keskuspankki esitti öljyriippuvuuden vähentämistä jo vuonna 2017. Kivihiilituotanto on jo aiemmin suljettu pois rahaston sijoitusstrategiasta.
 Öljy ja kaasu tuovat noin 20 prosenttia Norjan tuloista ja ovat lähes puolet sen viennistä.
 Vaikka päätöksen perustelut ovat ympäristökysymysten sijaan taloudelliset, voi päätöstä pitää iskuna fossiilisten polttoaineiden tuotannolle.
 –Yksityispankkien ja sijoittajien kannattaa suhtautua tähän punaisena lippuna. Heidän öljy- ja kaasuosakkeensa muuttuvat yhä korkeariskisemmiksi ja moraalisesti kestämättömiksi, ilmastonmuutosta vastaan taistelevan 350.orgin edustaja  Yossi Cadan  kommentoi uutistoimisto AFP:lle.
 Greenpeacen edustaja sanoi uutistoimisto Reutersille, ettei hallituksen päätös puutu Norjan öljyriippuvuuteen, eikä maa näytä maailmalle suuntaa eteenpäin.
 Pörssit reagoivat uutiseen  laskusuuntaisesti .

Öljymaa Norjan pulska öljyrahasto hylkäämässä öljyn ja kaasun


Summary: Professorin mukaan kunnille jää käytännössä kaksi vaihtoehtoa, koska sote kaatui.

Jorvin kätilö  Raakel Shapcott   tuli kuuluisaksi siitä , kun hän käänsi pääministeri  Juha Sipilän  (kesk.) pään kollegansa kanssa vuonna 2015.
 Hallitus korvasi kilpailukykysopimuksessa sunnuntai- ja ylityökorvauksen leikkauksen niin, että  lomarahasta nipistettiin.
 – A-studion kätilöiden haastattelu oli puhutteleva ja sai minutkin vielä kerran miettimään, eiköhän tähän löytyisi kuitenkin keino ja niin se löytyi,  Sipilä kertoi tuolloin .
 Perjantaina Shapcott seurasi vapaapäivänään kiinnostuneena, kun koko hallitus erosi ja sote-ratkaisu kaatui. Hän kertoo, ettei sote-ratkaisun kaatuminen ollut yllätys.
 – Tämä on ollut sen kaltaista rämpimistä, että jokainen on tiennyt, ettei tästä tule mitään, Shapcott kertoo kauppareissullaan puhelimitse.
 Tästä voit seurata päivän tapahtumia hetki hetkeltä.
 Toisaalta Shapcottin mukaan on positiivista, että ratkaisua yritettiin viimeiseen asti.
 – Jokainen haluaa tehdä työnsä ja yrittää viimeiseen asti. Luulen, että siinä on ollut lopussa jo uupumusta. Nyt tuli vain viimeinen piste. Jos järjellä olisi ajatellut, olisi pitänyt lopettaa jo aiemmin. Siinä on ollut tunteet pelissä, ettei anneta periksi.
 Maalaisjärkeä lisää
 Raakel Shapcottin haastattelua kehuttiin aikoinaan, koska hän peräsi juuri maalaisjärkeä. Sitä olisi tarvittu hänen mukaansa myös sote-keskustelussa.
 – Ihmiset haluavat kuulla, että joku sanoo monimutkaiset asiat maalaisjärjellä ja yksinkertaisesti. Ihmisillä ei varmaan enää ole selvillä, miksi sote-uudistusta tehdään eli että saataisiin rahaa perustasolle. Jonkun pitäisi sanoa ranskalaisilla viivoilla, mikä tämä homma on.
 – Puhutaan valinnanvapaudesta ja maakuntamallista mutta ihmiset eivät tiedä, mitä valinnanvapaus sisältää. Se on kannustin toisille ja toisille pelotin, kun kukaan ei tiedä, mitä se sisältää.

Kätilö Raakel Shapcott kuvattuna kesällä 2017. Toni Määttä / Yle
 Shapcottin mukaan uudistusta tarvittaisiin.
 – Sisältöön puuttumatta on huono asia, ettei sote-ratkaisua tullut.
 Kätilö yllättyi, että hallitus erosi näin lähellä vaaleja.
 – Mitä hyötyä siitä on? Ehkä se on enemmän imagokysymys.
 Millaisia terveisiä haluat pääministerille lähettää nyt?
 – Nyt on ehkä vähän myöhäistä. Luulen, että ihan puhtaalta pöydältä ei kannata lähteä enää. Pitäisi käyttää hyvät asiat, joita on jo valmisteltu, tuli ehdotus keneltä tahansa ja lähteä kehittämään niitä rohkeasti. Toisaalta pitäisi nöyrästi katsoa niitä asioita, jotka eivät ole kansalaisten parhaaksi, ja unohtaa ne, oli se sitten kenen tahansa mielipide alun perin.
 Sote-uudistuksen tarkoitus unohtui, kätilö arvioi.
 – Uudistus oli tarpeellinen, sillä välikäsiin menee meillä liikaa rahaa: kaikenlaiseen johtamiseen, hallintoon, suunnitteluun ja asiantuntijoihin. Potilaille ei jää tällä hetkellä rahaa.
 Kaksi vaihtoehtoa
 Sosiaali- ja terveyspalveluita tarvitaan jokainen päivä. Miten ne nyt hoituvat, kun odotettu sote romahti?
 Tampereen yliopiston sosiaali- ja terveyspolitiikan professori  Juho Saari  toimi tammikuun loppuun saakka tulevan sosiaaliturvan kokonaisuudistuksen selvityshenkilönä. Hänen mukaansa kunnille jää käytännössä kaksi vaihtoehtoa lähitulevaisuudessa, koska sote kaatui.
 Ne kunnat, jotka ovat lähellä keskuskaupunkia, lisäävät yhteistyötä. Jos kunta taas on etäämpänä keskuskaupungista, ne todennäköisesti ulkoistavat palveluita pitkillä sopimuksilla.
 – Uuden hallituksen tärkein päätös on, ettei tätä yritetä tehdä yhdessä vaalikaudessa.
 Markku Pitkänen / Yle
 Toinen tärkeä asia on, että asia toteutettaisiin vaiheittain ja siihen sitoutettaisiin myös oppositio.
 Ensimmäisessä vaiheessa perusterveydenhoitoa pitäisi vahvistaa.
 Liikaa organisaatioita
 Kätilön havaintojen pohjalta sote-uudistuksen pitäisi huomioida kaksi asiaa:
 – Rahojen pitää tulla isommilta tahoilta, kun nyt kunnissa pyöritetään pikkurahaa. Päätöksenteon pitäisi taas olla siellä, ketkä töitä tekevät. Nyt on päinvastoin, Shapcott sanoo.
 – Pikkurahaa pyöritetään kunnissa ja työntekijöille tulee päätökset aina seuraavalta portaalta tai jopa kaksi porrasta ylempää.
 Kätilö vertaa tilannetta muurahaispesään.
 – Katsotaan, että yksi muurahainen tekee töitä, mutta ei anneta sille lisää kavereita vaan lisää johtajia. Tämä on tilanne tällä hetkellä. On liikaa organisaatiota organisaation päälle. Tämä näkyy joka päivä kätilön työssä.
 Miten se konkreettisesti näkyy?
 – Ensin tulee määräys korkeammalta, että on säästettävä ja luovuttava tästä tai yhdistetään toimintoja. Kun on puoli vuotta hakattu päätä seinään, sanotaan että olitte oikeassa, mutta ei ole paluuta vanhaan. Nyt pitää vain tällä mennä. Tällaista on viime vuotenakin tapahtunut. Ensin päätetään, sitten kokeillaan.
 Hän ei halua kertoa esimerkkejä tarkemmin, koska kyse on hänen työstään.
 – Jotenkin sitä rahaa on aina raskaaseen hallintoon. Ihmettelen, miten sinne riittää, mutta tosi pieniin summiin ei riitä päivittäiseen työhön. Ne on ihan naurettavia summia, mistä säästetään.
 Shapcottin mukaan työntekijöiltä pitäisi kysyä, miten voidaan toimia joustavasti ja potilasystävällisesti.
 "Arkipäivää jo pitkän aikaa"
 Kätilö Raakel Shapcott on huolissaan, miten tulevilla veronmaksajilla riittää rahaa hoivaan.
 – Olisin huolestunut, jos menee siihen, että jos sinulla on rahaa, pääset hyvään hoitoon. Jos ei ole rahaa, et pääse hoitoon.
 Raakel Shapcottin mukaan on harha, että yksityisellä saa aina hyvää hoitoa. Jotkut potilaat ovat ihmetelleet, kun julkisella on paremmat laitteet kuin yksityisellä.
 Julkisella sektorilla lääkärit ja hoitajat tekevät laajasti työtehtäviä, mikä tuo kokemusta. Yksityisellä työtehtävät voivat olla kapeampia tai harvinaisia tapauksia tulee harvoin vastaan, kätilö arvioi.
 Toni Määttä / Yle
 Shapcott on törmännyt siihen, että potilaille on tehty väärä diagnoosi tai infektio on pitänyt hoitaa julkisella viikonloppuna, kun yksityinen lääkäri ei ole töissä.
 – Meidän pitää olla parhaita, koska pitää hoitaa ne, jotka eivät pääse muualle hoitoon, tai joiden hoito on kämmitty muualla.
 Viime aikoina on puhuttu paljon myös vanhushoidon tilasta. Kätilön mielestä nyt säästetään väärästä päästä.
 – Onhan sitä rahaa, mutta kun se menee osinkoihin. Esperillä ja muilla raha on käytetty muualle, julkisella sektorilla on säästetty aina henkilökunnasta.
 Vaikeutuuko kätilön työ nyt, kun sotea ei saatu aikaan?
 – En usko, että se vaikuttaa. Jatkamme kuten ennenkin. Meille tulee aina uusia säästökohteita ja tehtäviä. Pitää tehdä nopeammin ja vähemmällä rahalla. Se on ollut arkipäivää jo pitkän aikaa ja se on koko ajan tiukentunut.
 Keskustelu on auki 8.3.2019 klo 22. asti
 .
 Yle Uutisgrafiikka
 Lue lisää:
 Hallitus erosi, mitä nyt tapahtuu? Erittäin harvinainen tilanne Suomessa
 Tämä haastattelu sai Sipilän muuttamaan mielensä – video
 Sipilän pään kääntäneen kätilön evästys palkkaneuvotteluihin: Jo riittää säästötalkoot

Tämä kätilö käänsi pääministeri Sipilän pään vuonna 2015 – Nyt hän kertoo, miten maalaisjärkeä pitäisi käyttää sairaaloissa


Summary: Hallituksensa eroilmoituksen antanut pääministeri Juha Sipilä on pettynyt soten kaatumiseen mutta sanoo, että seuraavan hallituksen ja eduskunnan ei tarvitse aloittaa tyhjältä pöydältä.

"Tulos tai ulos". Näin pääministeri Juha Sipilä on sanonut monta kertaa, ja tänään perjantaina hän joutui toteamaan, että tulosta ei tullut. Sosiaali- ja terveyspalvelujen uudistus kaatui takerreltuaan jo pitkään.
 – Minulle on äärettömän tärkeää, että politiikassa säilyy tulos tai ulos -ajattelu. Se, mitä lupaamme hallitusohjelmassa, pitää saada myös aikaiseksi, Sipilä perustelee hallituksensa eroilmoitusta.
 Hallituksella oli hänen mukaansa puolenkymmentä tärkeintä tavoitetta, joista yksi jäi saavuttamatta. Muun muassa työllisyysasteen kohenemisen ja velkaantumisen taittumisen kunnianhimoiset tavoitteet saavutettiin, mutta sote-uudistukselta loppui aika kesken, Sipilä sanoo.
 – Kyllä minä katson, että velvollisuus on vetää siitä johtopäätökset.
 Puoluetoveritkin yllättyivät
 Sipilä kutsuu soten kaatumista raskaaksi pettymykseksi. Virkamiehet, kansanedustajat ja ministerit käyttivät soteen valtavasti aikaa, ja kolme puoluetta teki töitä ja kompromisseja erittäin hyvässä yhteistyössä, hän sanoo.
 Hän lisää kuitenkin, että ensimmäisenä pitää katsoa peiliin. Vastuu on viime kädessä pääministerillä, myös ajan loppumisesta, hän toteaa.
 Päätöksen ratkaisevat hetket olivat Sipilän mukaan torstai-iltana, jolloin hän sai päivityksen soten viimeisistä käänteistä eduskunnassa. Tilannekuva osoitti selvästi, että tällä kaudella ei päästä missään tapauksessa maaliin, vaan aika yksikertaisesti loppuu kesken, hän sanoo.
 Sipilä neuvotteli ajatuksistaan keskustan eduskuntaryhmän ja puolueen johdon kanssa.
 – Olin jo eilen illalla yhteydessä myös tasavallan presidenttiin ja varoitin vähän, että tällaiset ajatukset nyt ovat päällimmäisinä mielessä.
 Puoluetoverit ehkä vähän yllättyivät aluksi, mutta sitten he antoivat positiivista palautetta vastuun kantamisesta tilanteessa, jossa vastuuta pitää kantaa, Sipilä sanoo.
 Sipilä lupaa keskustalta soten korjaussarjaa
 Seuraaviin vaaleihin on vain viikkoja. Sosiaalidemokraattien puheenjohtajan Antti Rinteen kummasteluun eropäätöksen ajankohdasta Juha Sipilä vastaa, että Rinne on yrittänyt kaataa hallituksen soten takia usealla välikysymyksellä.
 – Ei kai se kumma asia ole, jos vetää itse johtopäätökset, kun maaliin ei nyt päästy.
 Sote on kuitenkin edessä seuraavalla hallituksella, ja jokaisen puolueen pitäisi nyt kertoa, miten tästä mennään eteenpäin, sillä selvää on, että uudistusta tarvitaan, Sipilä sanoo.
 – Keskustalla on ensi viikolla selkeä malli ja korjaussarja sen perusteella, mitä tähän saakka on saatu aikaiseksi.
 Maakuntapohja on Sipilän mukaan hyvä malli, joka on nyt myös läpäissyt perustuslakiseulan. Maakunta mahdollistaa myös suoran kansanvallan eli päättäjien valitsemisen demokraattisesti, hän lisää.
 Onko eduskunta riittävässä iskussa?
 Vaikka Sipilä toistaa useaan otteeseen, että ajan loppuminen ratkaisi eropäätöksen, hän kysyy myös, onko eduskunnan päätöksentekokoneisto siinä iskussa kuin pitäisi olla. Sitä on hänen mukaansa mietittävä yhdessä, rauhassa ja toisia syyttelemättä.
 – Lait ovat olleet osin kaksi vuotta eduskunnassa ja viimeisetkin vuoden. Nyt sitten perustuslakivaliokunnan käsiteltäväksi nousi maakuntalakeja, joihin hallitus oli antanut korjausesityksiä viime kesänä.
 Koska uudistus osoittautui eduskunnalle liian suureksi palaksi, sitä pitää seuraavalla vaalikaudella tehdä ehkä vaiheittain ja palasina, hän arvelee.
 – Täytyy laittaa julkinen pohja kuntoon ja ihmisille elintärkeä valinnanvapaus sitten siihen päälle. Kyllä ihmiset haluavat kuitenkin valita palveluntuottajan. Esimerkiksi asiakasseteli on hyvä innovaatio, samoin vammaisten ihmisten henkilökohtainen budjetti, jonka puitteissa he voivat tehdä valintoja.
 Tähän mennessä tehdyssä työssä on Sipilän mukaan paljon hyviä elementtejä, jotka pystytään ottamaan sellaisinaan myös seuraavan uudistuksen pohjaksi. Seuraavan hallituksen ja eduskunnan ei tarvitse aloittaa tyhjältä pöydältä, hän sanoo.
 Oma tulevaisuus punnitaan vaaleissa
 Keskustapuolueen kannatus on ollut alamäessä. Ylen tuoreimmassa mielipidekyselyssä pudotus oli puolitoista prosenttia. Vaikuttiko se hallituksen eroon?
 Sipilä myöntää olevansa puoluejohtajana huolissaan kannatuksen laskusta mutta korostaa, että pääministerinä hänen tulos tai ulos -viestinsä on ollut koko ajan sama tapahtuipa soten kaatuminen vuonna 2015, 2017 tai näin lähellä vaaleja.
 Omasta poliittisesta tulevaisuudestaan Juha Sipilä sanoo, että juuri nyt hän suuntaa täysillä kohti vaaleja.
 – Nyt katsotaan, mitä mieltä kansa on. Keskustalla on selkeä visio siitä, miten sote saadaan maaliin ja mitä seuraavalla kaudella pitäisi tehdä.
 Työllisyyttä pitää edelleen parantaa, ja se tuo hieman liikkumavaraa talouteen, Sipilä sanoo.
 – Pystytään parantamaan koulutusta, tutkimusta ja tuotekehitystä sekä perusturvaa.
 Onko tänäinen päätös Sipilän poliittiselle uralle lopun alku vai alun loppu? Se nähdään vaaleissa, hän naurahtaa. Yhden lupauksen hän aikoo pitää heti. Hän oli ilmoittanut ajavansa partansa, kun sote saadaan valmiiksi.
 – Kyllä tämä sote oli nyt tässä. Kyllä parta illalla lähtee.

Juha Sipilä: "Kyllä tämä sote oli tässä – nyt lähtee parta"